Piatok 26. októbra 2012

Trhy s finančnými nástrojmi a zmena a doplnenie nariadenia [EMIR] o mimoburzových derivátoch, centrálnych protistranách a archívoch obchodných údajov ***I

P7_TA(2012)0407

Pozmeňujúce a doplňujúce návrhy Európskeho parlamentu prijaté 26. októbra 2012 k návrhu nariadenia Európskeho parlamentu a Rady o trhoch s finančnými nástrojmi, ktorým sa mení a dopĺňa nariadenie [EMIR] o mimoburzových derivátoch, centrálnych protistranách a archívoch obchodných údajov (COM(2011)0652 – C7-0359/2011 – 2011/0296(COD)) (1)

2014/C 72 E/23

(Riadny legislatívny postup: prvé čítanie)

[Pozmeňujúci a doplňujúci návrh 1, pokiaľ nie je uvedené inak]

POZMEŇUJÚCE A DOPLŇUJÚCE NÁVRHY EURÓPSKEHO PARLAMENTU (2)

k návrhu Komisie

(1) Vec bola následne vrátená výboru v súlade s článkom 57 ods. 2 druhým pododsekom rokovacieho poriadku (A7-0303/2012).

(2) Pozmeňujúce a doplňujúce návrhy: nový alebo zmenený text je vyznačený hrubou kurzívou; vypustenia sa označujú symbolom▐.

Piatok 26. októbra 2012

NARIADENIE EURÓPSKEHO PARLAMENTU A RADY

o trhoch s finančnými nástrojmi, ktorým sa mení a dopĺňa nariadenie (EÚ) č. 648/2012 o mimoburzových derivátoch, centrálnych protistranách a archívoch obchodných údajov

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 114,

so zreteľom na návrh Európskej komisie,

po postúpení návrhu legislatívneho aktu národným parlamentom,

so zreteľom na stanovisko Európskeho hospodárskeho a sociálneho výboru (1),

konajúc v súlade s riadnym legislatívnym postupom (2),

keďže:

(1) Nedávna finančná kríza odhalila nedostatky v oblasti transparentnosti na finančných trhoch, ktoré môžu prispieť ku škodlivým sociálno-ekonomickým účinkom . Posilňovanie transparentnosti je jednou zo spoločných zásad na posilnenie finančného systému, ktoré boli potvrdené vo vyhlásení lídrov krajín skupiny G-20 v Londýne 2. apríla 2009. Na posilnenie transparentnosti a zlepšenie fungovania vnútorného trhu s finančnými nástrojmi by sa mal zaviesť nový rámec stanovujúci jednotné požiadavky na transparentnosť transakcií na trhoch s finančnými nástrojmi. V tomto rámci by sa mali stanoviť komplexné pravidlá pre celú škálu finančných nástrojov. Mal by dopĺňať požiadavky na transparentnosť pokynov a transakcií s akciami stanovené v smernici Európskeho parlamentu a Rady 2004/39/ES z 21. apríla 2004 o trhoch s finančnými nástrojmi (3).

(2) Skupina na vysokej úrovni pre finančný dohľad v EÚ, ktorej predsedá Jacques de Larosière, vyzvala Úniu, aby vypracovala harmonizovanejší súbor finančných predpisov. V kontexte budúcej európskej architektúry dohľadu sa na zasadnutí Európskej rady 18. a 19. júna 2009 zdôraznila aj potreba stanoviť jednotný európsky súbor pravidiel vzťahujúcich sa na všetky finančné inštitúcie na vnútornom trhu.

(3) Nové právne predpisy by v dôsledku toho mali pozostávať z dvoch rozdielnych právnych nástrojov, smernice a tohto nariadenia. Obidva právne nástroje by mali spolu vytvoriť právny rámec upravujúci požiadavky uplatniteľné na investičné spoločnosti, regulované trhy a poskytovateľov služieb oznamovania údajov. Toto nariadenie by sa preto malo vykladať spolu so smernicou. Potreba vytvoriť jednotný súbor pravidiel pre všetky inštitúcie v súvislosti s určitými požiadavkami a predísť prípadnej regulačnej arbitráži, ako aj zabezpečiť väčšiu právnu istotu a zjednodušiť zložitosť regulačného rámca pre účastníkov trhu si vyžaduje použitie právneho základu, ktorý umožňuje vytvorenie nariadenia. S cieľom odstrániť zvyšné prekážky obchodovania a značné narušenie hospodárskej súťaže vyplývajúce z rozdielnych vnútroštátnych zákonov a s cieľom zabrániť ďalšiemu vzniku pravdepodobných prekážok obchodovania a značnému narušeniu hospodárskej súťaže je preto potrebné prijať nariadenie stanovujúce jednotné pravidlá uplatniteľné vo všetkých členských štátoch. Cieľom tohto priamo uplatniteľného právneho aktu je rozhodujúcim spôsobom prispieť k hladkému fungovaniu vnútorného trhu a z toho dôvodu by mal vychádzať z ustanovení článku 114 ZFEÚ ako sa interpretuje v súlade s ustálenou judikatúrou Súdneho dvora Európskej únie.

(4) V smernici 2004/39/ES sa stanovujú pravidlá na zabezpečenie transparentnosti obchodovania s akciami prijatými na obchodovanie na regulovanom trhu pred obchodovaním a po ňom a pravidlá oznamovania transakcií s finančnými nástrojmi prijatými na obchodovanie na regulovanom trhu príslušným orgánom. Smernica sa musí prepracovať, aby zodpovedajúco odrážala vývoj na finančných trhoch a riešila slabé stránky a vyplnila medzery, ktoré sa okrem iného prejavili aj počas krízy na finančných trhoch.

(5) Ustanovenia týkajúce sa požiadaviek na transparentnosť obchodovania a regulácie musia mať podobu priamo uplatniteľného práva uplatniteľného na všetky investičné spoločnosti, ktoré by sa mali riadiť jednotnými pravidlami na všetkých trhoch Únie s cieľom zabezpečiť jednotné uplatňovanie jednotného regulačného rámca na posilnenie dôvery v transparentnosť trhov v celej Únii, zjednodušiť zložitosť regulačného rámca a znížiť náklady spoločností na dosiahnutie súladu, najmä pre finančné inštitúcie pôsobiace cezhranične, a prispieť k odstráneniu narušenia hospodárskej súťaže. Na dosiahnutie týchto regulačných cieľov a na zabezpečenie jednotných podmienok tým, že sa predíde prijatiu rozdielnych vnútroštátnych požiadaviek v dôsledku transpozície smernice, sa najlepšie hodí prijatie nariadenia, ktoré zabezpečuje priamu uplatniteľnosť.

(6) Mali by sa objasniť pojmy regulovaného trhu a multilaterálneho obchodného systému (MTF) a mali by zostať navzájom úzko zosúladené, aby odrážali skutočnosť, že efektívne vyjadrujú rovnakú funkciu organizovaného obchodovania. Z vymedzení pojmov by sa mali vylúčiť bilaterálne systémy, keď investičné spoločnosti vstupujú do každého obchodu na vlastný účet, dokonca aj ako bezriziková protistrana, ktorá stojí medzi kupujúcim a predávajúcim. Pojem „systém“ zahŕňa všetky také trhy, ktoré pozostávajú zo súboru pravidiel a obchodnej platformy, ako aj tie, ktoré fungujú len na základe súboru pravidiel. Regulované trhy a MTF nie sú povinné prevádzkovať technický systém na párovanie pokynov, ale môžu prevádzkovať iné obchodné protokoly vrátane systémov, v ktorých používatelia majú možnosť požiadať o kotácie od viacerých poskytovateľov . Trh, ktorý pozostáva iba zo súboru pravidiel, ktoré upravujú aspekty týkajúce sa členstva, prijímania nástrojov na obchodovanie, obchodovania medzi členmi, predkladania správ a v prípade potreby povinností týkajúcich sa priehľadnosti, je regulovaným trhom alebo MTF v zmysle tohto nariadenia a transakcie uskutočnené podľa týchto pravidiel sa považujú za uskutočnené podľa systémov regulovaného trhu alebo MTF. Vymedzenie pojmov si vyžaduje, aby sa záujmy spojili takým spôsobom, aby ich výsledkom bola zmluva, ku ktorej príde, ak sa vykonanie uskutoční podľa pravidiel systému alebo prostredníctvom protokolov systému alebo interných prevádzkových postupov. Výraz „záujem kúpiť a predať“ sa má chápať v širšom zmysle a zahŕňa pokyny, kotácie a prejavenia záujmu. Jedna z dôležitých požiadaviek sa týka povinnosti , aby sa záujmy v systéme zlúčili prostredníctvom nediskrečných pravidiel stanovených prevádzkovateľom systému, čo znamená, že sa zlučujú podľa pravidiel systému alebo prostredníctvom protokolov systému alebo interných prevádzkových postupov (vrátane postupov zabudovaných v softvéri počítača). Výraz „nediskrečné pravidlá“ znamená ▐ pravidlá, ktoré nenechávajú regulovanému trhu alebo organizátorovi trhu alebo investičnej spoločnosti prevádzkujúcej MTF ▐ voľnú úvahu, pokiaľ ide o to, ako môžu záujmy vzájomne pôsobiť. ▐

(7) Na zabezpečenie väčšej transparentnosti a účinnosti európskych trhov a na vytvorenie rovnakých podmienok pre rozličné miesta ponúkajúce multilaterálne služby obchodovania je potrebné zaviesť novú kategóriu organizovaného obchodného systému (organised trading facility – OTF) pre dlhopisy, štruktúrované finančné produkty, emisné kvóty a deriváty a zabezpečiť, aby bol riadne regulovaný a uplatňoval nediskriminačné pravidlá prístupu k systému . Táto nová kategória je vymedzená široko, aby bolo možné teraz i v budúcnosti zachytiť všetky typy organizovaného vykonávania a zabezpečovania obchodovania, ktoré nezodpovedajú funkciám alebo regulačným špecifikáciám existujúcich miest. Preto je potrebné uplatňovať vhodné organizačné požiadavky a pravidlá transparentnosti, ktoré podporujú efektívne určovanie cien. Táto nová kategória zahŕňa systémy kríženia príkazov zadaných maklérmi (broker crossing), ktoré možno opísať ako interné systémy elektronického párovania prevádzkované investičnou spoločnosťou, ktoré párujú pokyny klientov s pokynmi iných klientov. Nová kategória zahŕňa aj tie systémy, ktoré by mali byť oprávnené na obchodovanie s určitými dostatočne likvidnými derivátmi oprávnenými na zúčtovanie, avšak nezodpovedajú charakteristikám existujúcich kategórií miest obchodovania. Naopak , nemala by zahŕňať systémy, v ktorých neprebieha skutočný výkon alebo zabezpečovanie obchodovania, ako sú oznamovacie tabule používané na zverejňovanie záujmov kúpiť a predať, iné subjekty zhromažďujúce alebo združujúce potenciálne záujmy kúpiť alebo predať alebo elektronické služby potvrdzovania po skončení obchodu.

(8) Táto nová kategória OTF bude dopĺňať existujúce druhy miest obchodovania. Kým regulované trhy a MTF sú charakterizované nediskrečným vykonávaním transakcií, organizátor OTF by mal mať právomoc rozhodnúť podľa svojej úvahy, ako sa má transakcia vykonať. Preto by sa na transakcie uzavreté v rámci OTF organizovaného investičnou spoločnosťou alebo organizátorom trhu mali uplatňovať pravidlá výkonu činností a povinnosti najlepšieho výkonu a spracovania pokynov klientov. Keďže však OTF, hoci je dostupný len pre klientov, predstavuje skutočnú obchodnú platformu, organizátor platformy by mal byť neutrálny. Organizátor OTF by preto mal podliehať požiadavkám týkajúcim sa správneho riadenia potenciálnych konfliktov záujmov a nediskriminačného vykonávania a nemalo by sa povoliť vykonať v rámci OTF žiadnu transakciu spájajúcu záujmy viacerých tretích strán kupovať a predávať vrátane spájania pokynov klientov v systéme za svoj vlastný kapitál. Tým by sa mala vylúčiť aj možnosť ich konania ako systematických internalizátorov v rámci OTF, ktorý prevádzkujú.

(9) Všetky organizované obchody by sa mali uskutočňovať na regulovaných miestach a mali by byť maximálne transparentné pred obchodovaním aj po ňom . Primerane nastavené požiadavky na transparentnosť by sa preto mali uplatňovať na všetky typy miest obchodovania a na všetky finančné nástroje, s ktorými sa na týchto miestach obchoduje.

(10) Obchodovanie s depozitnými certifikátmi, fondmi obchodovanými na burze, certifikátmi, podobnými finančnými nástrojmi a akciami inými, ako sú akcie prijaté na obchodovanie na regulovanom trhu, prebieha zväčša rovnakými spôsobom a slúži takmer rovnakému ekonomickému účelu ako obchodovanie s akciami prijatými na obchodovanie na regulovanom trhu. Ustanovenia o transparentnosti uplatniteľné na akcie prijaté na obchodovanie na regulovaných trhoch by sa preto mali rozšíriť aj na tieto nástroje.

(11) Uznávajúc v zásade potrebu režimu výnimiek z transparentnosti pred obchodovaním na podporu efektívneho fungovania trhov súčasné ustanovenia o výnimkách pre akcie, ktoré sa v súčasnosti uplatňujú na základe smernice 2004/39/ES a nariadenia (ES) č. 1287/2006 z 10. augusta 2006, ktorým sa vykonáva smernica Európskeho parlamentu a Rady 2004/39/ES, pokiaľ ide o povinnosti pri vedení záznamov pre investičné spoločnosti, oznamovanie transakcií, priehľadnosť trhu, prijímania finančných nástrojov na obchodovanie a vymedzené pojmy na účely tejto smernice (4), je potrebné preskúmať, pokiaľ ide o vhodnosť zachovania ich rozsahu a uplatniteľných podmienok. Na zabezpečenie jednotného uplatňovania výnimiek z transparentnosti pred obchodovaním s akciami a prípadne s inými podobnými nástrojmi a produktmi inými, ako sú nástroje vlastného imania, pre určité trhové modely a typy a objemy pokynov by mal Európsky orgán pre cenné papiere a trhy (ESMA) zriadený nariadením Európskeho parlamentu a Rady (EÚ) č. 1095/2010 (5) posúdiť zlučiteľnosť jednotlivých žiadostí o uplatnenie výnimky s týmto nariadením a budúcimi delegovanými aktmi. Posúdenie ESMA by malo mať podobu stanoviska v súlade s článkom 29 nariadenia (EÚ) č. 1095/2010. Okrem toho by mal ESMA vo vhodnom časovom rámci preskúmať už existujúce výnimky pre akcie a použitím rovnakého postupu posúdiť, či sú ešte stále v súlade s pravidlami uvedenými v tomto nariadení a v tu stanovených delegovaných aktoch.

(12) Finančná kríza odhalila špecifické slabé stránky spôsobu poskytovania informácií účastníkom trhu o obchodných príležitostiach a cenách finančných nástrojov iných ako akcie, najmä pokiaľ ide o načasovanie, úroveň podrobnosti, rovnaký prístup a spoľahlivosť. Mali by sa preto zaviesť a podľa potreby prispôsobiť tak, aby boli použiteľné pre systémy žiadostí o kotácie, či automatické alebo s hlasovým obchodovaním , aktuálne požiadavky na transparentnosť po obchodovaní zohľadňujúce rozličné charakteristiky a trhové štruktúry s konkrétnymi typmi nástrojov inými ako akcie. S cieľom zabezpečiť spoľahlivý rámec pre transparentnosť pre všetky príslušné nástroje by sa tieto požiadavky mali uplatňovať na dlhopisy a štruktúrované finančné produkty s prospektom alebo ktoré sú prijaté buď na regulovanom trhu alebo s ktorými sa obchoduje v multilaterálnom obchodnom systéme (MTF) alebo v organizovanom obchodnom systéme (OTF), na deriváty, s ktorými sa obchoduje alebo ktoré boli prijaté na regulovaných trhoch, MTF a OTF alebo sa považujú za oprávnené na centrálne zúčtovanie, a v prípade transparentnosti po skončení obchodovania aj na deriváty nahlásené do archívov obchodných údajov. Z rozsahu pôsobnosti povinností týkajúcich sa transparentnosti by preto mali byť vylúčené len tie finančné nástroje, ktoré sú vytvorené „na mieru“ alebo nie sú dostatočne likvidné .

(13) Je potrebné zaviesť vhodnú úroveň transparentnosti obchodovania na trhoch s dlhopismi, štruktúrovanými finančnými produktmi a derivátmi s cieľom pomôcť oceňovať produkty, ako aj dosiahnuť efektívnosť tvorby cien. Štruktúrované finančné produkty by mali zahŕňať najmä cenné papiere zabezpečené aktívami, ako sú vymedzené v článku 2 ods. 5 nariadenia (ES) č. 809/2004 (6), zahŕňajúce okrem iného zabezpečené dlhové obligácie.

(13a) V záujme právnej istoty je vhodné spresniť niektoré vyňatia z rozsahu pôsobnosti tohto nariadenia. Aj keď je dôležité regulovať menovej deriváty vrátane menových swapov, ktoré vedú k zúčtovaniu hotovosti stanovenému s odkazom na meny s cieľom zabezpečiť transparentnosť a integritu trhu, by spotové menové transakcie nemali spadať do pôsobnosti tohto nariadenia. Podobne je dôležité spresniť, že poistné zmluvy vo vzťahu ku všetkým činnostiam tried uvedených v prílohe I smernice Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (7), nie sú derivátmi ani derivátovými kontraktmi na účely tohto nariadenia, ak boli uzavreté s poisťovňou, zaisťovňou, poisťovňou tretej krajiny alebo zaisťovňou tretej krajiny. Navyše zatiaľ čo riziká vyplývajúce z algoritmického obchodovania by mali byť regulované, použitie algoritmov v službách zníženia rizika po obchodovaní nepredstavuje algoritmické obchodovanie.

(14) Na zabezpečenie jednotných podmienok uplatniteľných na rôzne miesta obchodovania by sa na rozličné typy miest mali uplatňovať rovnaké požiadavky na transparentnosť pred obchodovaním a po ňom. Požiadavky na transparentnosť by mali byť proporcionálne a mali by sa nastaviť pre rozličné typy nástrojov vrátane akcií, dlhopisov a derivátov a pre rozličné typy obchodovania, pri zohľadnení záujmov investorov, ako aj emitentov vrátane eminentov štátnych dlhopisov a likviditu trhu. Požiadavky by sa mali tiež nastaviť pre rozličné typy pre rozličné typy obchodovania, okrem iného aj pre knihy objednávok a systémy riadené kotáciami, ako sú žiadosti o kotácie, ako aj pre hybridné systémy obchodovania na burze a systémy obchodovania na burze cez telefón (voice broking systems) a mali by zohľadňovať emisiu, rozsah transakcií a vlastnosti vnútroštátnych trhov.

(15) Na zabezpečenie toho, aby obchodovanie mimo burzy neohrozovalo efektívne určovanie cien ani transparentné rovnaké podmienky pre rozličné spôsoby obchodovania, na investičné spoločnosti obchodujúce na vlastný účet s finančnými nástrojmi na mimoburzovom trhu, pokiaľ tak robia ako systematickí internalizátori v súvislosti s akciami, depozitnými certifikátmi, fondmi obchodovanými na burze, certifikátmi alebo inými podobnými finančnými nástrojmi, ako aj s dlhopismi, štruktúrovanými finančnými produktmi a derivátmi oprávnenými na zúčtovanie, by sa mali uplatňovať príslušné požiadavky na transparentnosť pred obchodovaním.

(16) Investičná spoločnosť, ktorá vykonáva pokyny klientov za vlastný kapitál, by sa mala považovať za systematického internalizátora, okrem prípadov, ak sa transakcie vykonávajú mimo regulovaných trhov, MTF a OTF na ad hoc a nepravidelnom základe. Systematickí internalizátori by sa mali vymedziť ako investičné spoločnosti, ktoré na organizovanom, pravidelnom a systematickom základe obchodujú na vlastný účet bilaterálnym vykonávaním pokynov klientov mimo regulovaného trhu, MTF alebo OTF. V snahe zabezpečiť objektívne a účinné uplatňovanie tejto definície na investičné spoločnosti by každé dvojstranné obchodovanie, ktoré sa vykonáva vykonávaním pokynov klientov , malo byť relevantné a kvantitatívne kritériá stanovené podľa finačného nástroja alebo triedy aktív by mohli dopĺňať kvalitatívne kritériá na identifikáciu investičných spoločností, ktoré sú povinné registrovať sa ako systematickí internalizátori, podľa článku 21 nariadenia (ES) č. 1287/2006. Hoci OTF je akýkoľvek systém alebo platforma, v ktorej nastáva interakcia záujmov viacerých tretích strán kúpiť a predať, systematickému internalizátorovi by sa nemalo povoliť spájať záujmy tretích strán kúpiť a predať. Na zaručenie kvality procesu tvorby cien je vhodné obmedziť okolnosti, za ktorých sa OTC obchodovanie môže vykonávať mimo systematického internalizátora a príslušné orgány by mali zabezpečiť, aby pre akcie žiadny z účastníkov v systéme, kde investičná spoločnosť vykonáva príkazy klientov proti použitiu vlastného kapitálu, nebol v privilegovanom postavení, pokiaľ ide o vykonávanie pokynu.

(17) Systematickí internalizátori sa môžu rozhodnúť, že poskytnú prístup k svojim kotáciám iba svojim retailovým klientom, iba svojim profesionálnym klientom alebo obom typom klientov. Nemalo by sa im umožniť, aby diskriminovali v rámci týchto kategórií klientov, ale mali by mať nárok zohľadniť rozdiely medzi klientami napríklad pokiaľ ide o úverové riziko . Systematickí internalizátori nie sú povinní zverejňovať záväzné kotácie týkajúce sa transakcií v rámci nástrojov vlastného imania nad štandardnou trhovou veľkosťou a v rámci nástrojov iných ako nástroje vlastného imania nad veľkosťou retailového trhu . Štandardná trhová veľkosť alebo veľkosť retailového trhu by pre žiadnu triedu finančných nástrojov nemala byť vo výraznom nepomere k akémukoľvek finančnému nástroju patriacemu do tejto triedy.

(18) Je vhodné zabezpečiť, aby sa čo najviac obchodovania, ku ktorému dochádza mimo regulovaných miest výkonu, uskutočňovalo v rámci organizovaných systémov, na ktoré sa vzťahujú primerané požiadavky transparentnosti a zároveň zabezpečiť, aby bolo možné uzatvárať rozsiahle a nepravidelné transakcie . Zámerom tohto nariadenia nie je vyžadovať uplatňovanie pravidiel transparentnosti pred obchodovaním na transakcie uskutočňované mimo burzy zahŕňajúce primárne emisie , ktoré sa vyznačujú tým, že nástroje sú vytvorené na mieru a na základe osobitných požiadaviek oprávnených finančných alebo nefinančných protistrán a s veľkoobchodnými protistranami a sú súčasťou obchodného vzťahu, ktorý sa samotný vyznačuje obchodovaním s nadštandardnou trhovou veľkosťou alebo veľkosťou retailového trhu, a keď sa obchody uskutočňujú mimo systémov, ktoré príslušná spoločnosť obvykle používa na svoje podnikanie ako systematický internalizátor .

(19) Údaje o trhu by mali byť používateľom ľahko a rýchlo dostupné vo formáte v maximálnom možnom členení, ktoré by investorom a poskytovateľom dátových služieb, ktorí uspokojujú ich potreby, umožňovalo prispôsobovať dátové riešenia v čo najväčšom možnom rozsahu. Preto by sa mali údaje o transparentnosti pred obchodovaním a po ňom sprístupňovať verejnosti v nezoskupenej podobe s cieľom znížiť náklady účastníkov trhu pri kupovaní údajov a mali by sa používať schválené opatrenia týkajúce sa zverejňovania, aby sa zabezpečila konzistentnosť a kvalita takýchto údajov a umožnilo sa dodanie konsolidovaného informačného systému pre údaje po obchodovaní.

(20) Na výmenu, prenos a spracovanie osobných údajov členskými štátmi a ESMA na účely tohto nariadenia, a najmä hlavy IV, by sa v plnom rozsahu mala uplatňovať smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (8) a nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (9).

(21) Vzhľadom na úvahy dohodu dosiahnutú účastníkmi samitu skupiny G-20 v Pittsburghu 25. septembra 2009 týkajúcu sa presunu obchodovania s kontraktmi na štandardizované mimoburzové deriváty na burzy alebo prípadne na elektronické obchodné platformy by sa mal vymedziť formálny regulačný postup na umožnenie obchodovania medzi finančnými protistranami a veľkými nefinančnými protistranami so všetkými derivátmi, ktoré sa považujú za oprávnené na zúčtovanie a ktoré sú dostatočne likvidné na to, aby sa s nimi obchodovalo na celom rade miest obchodovania, ktoré podliehajú podobnej regulácii. ▐ Zámerom tohto nariadenia nie je zakázať ani obmedziť používanie derivátových kontraktov „mieru“, ani docieliť, aby boli príliš nákladné pre nefinančné inštitúcie. Preto pri posudzovaní dostatočnej likvidity by sa mali brať do úvahy charakteristiky trhu na vnútroštátnej úrovni vrátane prvkov, ako je počet a typ účastníkov trhu na danom trhu, a charakteristiky transakcií, ako je rozsah a početnosť transakcií na tomto trhu. Účelom tohto nariadenia nie je zabrániť používaniu služieb zníženia rizika po obchodovaní .

(22) Vzhľadom na dohodu dosiahnutú účastníkmi samitu skupiny G-20 v Pittsburghu 25. septembra 2009 týkajúcu sa presunu obchodovania s kontraktmi na štandardizované mimoburzové deriváty na burzy alebo prípadne na elektronické obchodné platformy na jednej strane a vzhľadom na pomerne nižšiu likviditu rôznych mimoburzových derivátov na strane druhej je vhodné stanoviť primeranú skupinu oprávnených miest, na ktorých sa môže uskutočňovať obchodovanie podľa tohto záväzku. Všetky oprávnené miesta by mali podliehať dôkladne zosúladeným regulačným požiadavkám, pokiaľ ide o organizačné a prevádzkové aspekty, opatrenia na zmiernenie konfliktov záujmov, dohľad nad všetkými obchodnými činnosťami a transparentnosť pred obchodovaním a po ňom nastavenú podľa daného finančného nástroja a modelu obchodovania . Na účely zlepšenia podmienok pre vykonávanie a likviditu by sa však malo počítať s možnosťou organizátorov miest zabezpečovať transakcie podľa tohto záväzku medzi ich účastníkmi podľa vlastného uváženia.

(23) Povinnosť obchodovať stanovená pre tieto deriváty by mala umožniť efektívnu hospodársku súťaž medzi oprávnenými miestami obchodovania. Preto by tieto miesta obchodovania nemali mať možnosť nárokovať si výlučné práva v súvislosti s akýmikoľvek derivátmi, na ktoré sa vzťahuje táto povinnosť obchodovať, ktoré by bránili ostatným miestam obchodovania ponúkať obchodovanie s týmito nástrojmi. Pre účinnú hospodársku súťaž medzi miestami obchodovania v prípade derivátov je nevyhnutné, aby miesta obchodovania mali nediskriminačný a transparentný prístup k centrálnym protistranám (CCP). Nediskriminačný prístup k CCP by mal znamenať, že miesto obchodovania má právo na nediskriminačné zaobchádzanie, pokiaľ ide o to, ako sa zaobchádza s kontraktmi obchodovanými na jeho platforme z hľadiska požiadaviek na kolaterál a vzájomného započítania ekonomicky rovnocenných kontraktov a vzájomného urovnania portfólií s korelovanými kontraktmi zúčtovanými tou istou CCP, ako aj na nediskriminačné poplatky za zúčtovanie.

(24) Na zabezpečenie riadneho fungovania a integrity finačných trhov, ochrany investorov a finančnej stability je nutné ustanoviť mechanizmus na monitorovanie dizajnu investičných produktov a právomoci zakázať alebo obmedziť uvádzanie na trh, distribúciu a predaj akéhokoľvek investičného produktu , v súvislosti s ktorým existujú vážne obavy, pokiaľ ide o ochranu investorov, riadne fungovanie a integritu finančných trhov alebo stabilitu celého finančného systému alebo jeho časti, ako aj príslušnými právomocami ESMA v oblasti koordinácie a zásahov v prípade mimoriadnych udalostí. Výkon týchto právomocí príslušnými orgánmi a vo výnimočných prípadoch ESMA by mal podliehať potrebe spĺňať celý rad osobitných podmienok. Pokiaľ sú tieto podmienky splnené, príslušné orgány alebo vo výnimočných prípadoch ESMA by mali mať možnosť preventívne uložiť zákaz alebo obmedzenie pred tým, než sa investičný produkt alebo finančný nástroj uvedie na trh, začne distribuovať alebo predá klientom.

(25) Príslušné orgány by mali ESMA oznámiť podrobnosti akýchkoľvek svojich žiadostí o zníženie pozície v súvislosti s derivátovým kontraktom, akýchkoľvek jednorazových obmedzení, ako aj akýchkoľvek obmedzení pozícií ex ante s cieľom zlepšiť koordináciu a konvergenciu spôsobu, ako sa majú tieto právomoci uplatňovať. Základné informácie o akýchkoľvek obmedzeniach pozícií ex ante uplatňovaných príslušným orgánom by sa mali uverejniť na webovej stránke ESMA.

(26) ESMA by mal mať možnosť vyžiadať si informácie od akýchkoľvek osôb o ich pozícii v súvislosti s derivátovým kontraktom, požiadať o zníženie tejto pozície, ako aj obmedziť schopnosť osôb vykonávať individuálne transakcie v súvislosti s komoditnými derivátmi. ESMA by mal potom dotknutým príslušným orgánom oznámiť opatrenia, ktoré navrhuje vykonať, a mal by tieto opatrenia aj zverejniť.

(27) Podrobnosti o transakciách s finančnými nástrojmi by sa mali oznámiť príslušným orgánom, aby tieto mali prostredníctvom systému koordinovaného ESMA možnosť odhaliť a preskúmať potenciálne prípady zneužívania trhu, monitorovať spravodlivé a riadne fungovanie trhov, ako aj činnosti investičných spoločností. Rozsah tohto dohľadu zahŕňa všetky nástroje, ktoré sú prijaté na obchodovanie na regulovanom trhu alebo obchodované na obchodnom mieste, ako aj všetky nástroje, ktorých hodnota závisí od hodnoty uvedených nástrojov alebo má vplyv na hodnotu uvedených nástrojov. Z oznamovacej povinnosti by mali byť vylúčené investičné nástroje, s ktorými sa neobchoduje organizovane a ktoré nie sú náchylné na zneužívanie na trhu, aby sa predišlo zbytočnej administratívnej záťaži investičných spoločností. Správy by mali používať identifikátor právnickej osoby v súlade so záväzkami G-20. Komisia by mala tiež vypracúvať správu o tom, či sú obsah a formát správ dostatočné na odhalenie zneužívania trhu, o prioritách na sledovanie vzhľadom k obrovskému množstvu vykazovaných údajov, o tom, či je potrebná identita rozhodovateľa zodpovedného za použitie algoritmu, a konkrétnych opatreniach potrebných na zabezpečenie robustného oznamovania dohôd o pôžičkách a spätnom odkúpení cenných papierov ak, aby sa umožnil dohľad všetkými príslušnými orgánmi.

(28) Ak majú tieto správy o transakciách slúžiť svojmu účelu ako nástroj monitorovania trhu, mala by sa v nich uviesť osoba, ktorá urobila investičné rozhodnutie, ako aj osoba zodpovedná za jeho vykonanie. Popri režime transparentnosti stanovenom v nariadení Európskeho parlamentu a Rady (EÚ) č. 236/2012 zo 14. marca 2012 o predaji nakrátko a určitých aspektoch swapov na úverové zlyhanie (10) poskytuje označovanie predajov nakrátko užitočné doplňujúce informácie, ktoré príslušným orgánom umožnia monitorovať úrovne predaja nakrátko. Od investičných spoločností sa vyžaduje uviesť, či predaje akcií alebo dlhových nástrojov vydaných samostatným eminentom sú predaje nakrátko. Príslušné orgány musia mať úplný prístup aj k záznamom vo všetkých štádiách procesu vykonávania pokynov – od počiatočného rozhodnutia uskutočniť obchod až po jeho vykonanie. Od investičných spoločností sa preto vyžaduje, aby viedli záznamy o všetkých svojich transakciách s finančnými nástrojmi, a od organizátorov platforiem sa vyžaduje, aby viedli záznamy o všetkých pokynoch zadaných do ich systémov. ESMA by mal koordinovať výmenu informácií medzi príslušnými orgánmi s cieľom zabezpečiť, aby mali prístup ku všetkým záznamom o transakciách a pokynoch týkajúcich sa finančných nástrojov, ktoré patria pod ich dohľad, vrátane záznamov, keď sa tieto transakcie a pokyny vykonávajú na platformách, ktoré pôsobia mimo ich územia.

(29) Malo by sa predchádzať dvojitému oznamovaniu tých istých informácií. Správy predkladané archívom obchodných údajov zaregistrovaným alebo uznaným podľa nariadenia (EÚ) č. 648/2012 pre príslušné nástroje, ktoré obsahujú všetky požadované informácie na účely oznamovania transakcií, by sa nemali musieť nahlasovať príslušným orgánom, ale mali by im ich posielať archívy obchodných údajov. Nariadenie (EÚ) č. 648/2012 by sa v tomto zmysle malo zmeniť a doplniť.

(30) Akákoľvek výmena alebo zasielanie informácií príslušnými orgánmi by mali byť v súlade s pravidlami pre prenos osobných údajov ustanovenými v smernici Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (11). Každá prípadná výmena alebo prenos informácií orgánom ESMA by mali byť v súlade s pravidlami o prenose osobných údajov, ktoré sú ustanovené v nariadení Európskeho parlamentu a Rady (ES) 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (12), ktoré by sa mali v plnom rozsahu uplatňovať na spracovanie osobných údajov na účely tohto nariadenia.

(31) V nariadení (EÚ) č. 648/2012 sa stanovujú kritéria, na základe ktorých by mali triedy mimoburzových derivátov podliehať zúčtovacej povinnosti. Toto nariadenie takisto bráni narušeniu hospodárskej súťaže tým, že vyžaduje nediskriminačný prístup k centrálnym protistranám (CCP), ktoré ponúkajú zúčtovanie mimoburzových derivátov na miestach obchodovania, a nediskriminačný prístup k údajom o obchodoch na miestach obchodovania pre centrálne protistrany, ktoré ponúkajú zúčtovanie mimoburzových derivátov. Keďže mimoburzové deriváty sú definované ako derivátové kontrakty, s ktorými sa neobchoduje na regulovanom trhu, je potrebné zaviesť podobné požiadavky pre regulované trhy podľa tohto nariadenia. Deriváty, s ktorými sa obchoduje na regulovaných trhoch, by mali takisto podliehať zúčtovacej povinnosti za predpokladu, že ich ESMA vyhlásil za deriváty podliehajúce zúčtovacej povinnosti rovnako ako tie, s ktorými sa obchoduje inde.

(32) Okrem požiadaviek uvedených v smernici 2004/39/ES, ktoré bránia členským štátom v nenáležitom obmedzovaní prístupu k infraštruktúre po skončení obchodovania, ako sú napríklad mechanizmy CCP a mechanizmy vyrovnania, je potrebné, aby toto nariadenie odstránilo rôzne ďalšie obchodné bariéry, ktoré by sa mohli použiť na zabránenie hospodárskej súťaži pri zúčtovaní prevoditeľných cenných papierov a nástrojov peňažného trhu . V snahe zabrániť akýmkoľvek diskriminačným praktikám by CCP mali prijímať na zúčtovanie transakcie vykonané na rozličných miestach obchodovania za predpokladu, že tieto miesta spĺňajú prevádzkové a technické požiadavky stanovené CCP. Prístup by mal odmietnutý len vtedy, ak by takýto prístup jasne ohrozoval bezproblémové a riadne fungovanie CCP alebo fungovanie finančných trhov spôsobom, ktorý by viedol k systémovému riziku.

(33) Od miest obchodovania by sa malo takisto vyžadovať, aby centrálnym protistranám, ktoré si želajú zúčtovávať transakcie vykonávané na danom mieste obchodovania, poskytovali k tomuto miestu transparentný a nediskriminačný prístup vrátane prístupu k údajom o obchodoch, okrem prípadov, ak by takýto prístup ohrozoval hladké a riadne fungovanie trhov. Právo CCP na prístup k miestu obchodovania by malo umožniť prijatie opatrení v prípade, že mnohé CCP používajú údaje o obchodoch z rovnakého miesta obchodovania. To by však nemalo viesť k interoperabilite zúčtovania derivátov ani vytvárať fragmentáciu likvidity. Cieľom odstránenia prekážok a diskriminačných praktík je posilniť hospodársku súťaž pri zúčtovaní finančných nástrojov a obchodovaní s nimi v záujme zníženia investičných nákladov a nákladov na prijímanie úverov, odstránenia neefektívnosti a podpory inovácie na trhoch v Únii. Komisia by mala naďalej pozorne monitorovať vývoj infraštruktúry po skončení obchodovania a v prípade potreby by mala zasiahnuť s cieľom zabrániť narušeniu hospodárskej súťaže na vnútornom trhu.

(34) Na poskytovanie služieb spoločnosťami z tretích krajín v Únii sa vzťahujú vnútroštátne režimy a požiadavky. Tieto režimy sú veľmi rozdielne a spoločnosti, ktoré dostali povolenie v súlade s nimi, nemajú slobodu poskytovať služby a právo usadiť sa v iných členských štátoch ako v štáte, v ktorom sú usadené. Je vhodné zaviesť spoločný regulačný rámec na úrovni Únie. Režim by mal harmonizovať existujúci roztrieštený rámec, zabezpečiť istotu a jednotné zaobchádzanie so spoločnosťami z tretích krajín, ktoré sa snažia získať prístup do Únie, zabezpečiť, aby Komisia vykonala posúdenie efektívnej rovnocennosti v súvislosti s regulačným rámcom a rámcom dohľadu tretích krajín, a mal by zabezpečovať porovnateľnú úroveň ochrany klientov v EÚ, ktorým poskytujú služby spoločnosti z tretích krajín, a recipročný prístup na trhy tretích krajín . Pri uplatňovaní režimu by sa Komisia a členské štáty mali zamerať na oblasti, na ktoré sa vzťahujú záväzky skupiny G-20 a dohody s najväčšími obchodnými partnermi Únie a mali by brať ohľad na ústrednú úlohu, ktorú Únia zohráva v celosvetových finančných trhoch, a zabezpečiť, aby uplatňovanie požiadaviek tretích krajín nebránilo investorom a emitentom z Únie v investovaní alebo získavaní finančných prostriedkov z tretích krajín, alebo investorom z tretích krajín a emitentom v investovaní, získavaní kapitálu alebo získaní iných finančných služieb na úniových trhoch, okrem prípadov, ak je to na základe objektívnych dôvodov a dôvodov obozretného podnikania založených na dôkazoch.

(35) Na poskytovanie služieb retailovým klientom alebo klientom, ktorí sa rozhodli, že budú považovaní za profesionálnych klientov v Únii , by malo byť vždy potrebné zriadiť pobočku v Únii. Zriadenie pobočky by malo podliehať udeleniu povolenia a dohľadu v Únii. Dotknutý príslušný orgán a príslušný orgán v tretej krajine by mali mať uzavreté primerané dohody o spolupráci. Poskytovanie služieb bez pobočiek by sa malo obmedziť na oprávnené protistrany a na non-opted up profesionálnych klientov . Malo by podliehať registrácii ESMA a dohľadu v tretej krajine. ESMA a príslušné orgány v tretej krajine by mali mať uzavreté primerané dohody o spolupráci.

(36) Ustanovenia tohto nariadenia, ktorými sa upravuje poskytovanie služieb alebo vykonávanie činností v Únii spoločnosťami z tretích krajín, by nemalo mať vplyv na možnosť, aby osoby so sídlom v Únii využívali investičné služby spoločnosti z tretej krajiny z vlastného výlučného podnetu, alebo investičné spoločnosti z Únie alebo úverové inštitúcií prijímali investičné služby alebo činnosti od podniku z tretej krajiny, alebo aby klient prijímal investičné služby od podniku z tretej krajiny prostredníctvom sprostredkovania takejto úverovej inštitúcie alebo investičnej spoločnosti ; Ak spoločnosť z tretej krajiny poskytuje služby z vlastného výlučného podnetu osoby usadenej v Únii, tieto služby by sa nemali považovať za poskytnuté na území Únie. V prípade, že sa spoločnosť z tretej krajiny snaží získať klientov alebo potenciálnych klientov v Únii alebo propaguje či inzeruje investičné služby alebo činnosti spolu s vedľajšími službami v Únii, nemalo by sa predpokladať, že sa služba poskytuje z vlastného výlučného podnetu klienta.

(37) Na spotových sekundárnych trhoch s emisnými kvótami sa vyskytli prípady rôznych podvodných praktík, ktoré by mohli narušiť dôveru v systémy obchodovania s emisnými kvótami stanovené v smernici 2003/87/ES, a prijímajú sa opatrenia na posilnenie systému registrov emisných kvót a podmienok na otvorenie účtu na obchodovanie s emisnými kvótami. Na účely posilnenia integrity a zabezpečenia efektívneho fungovania týchto trhov vrátane komplexného dohľadu nad obchodnými činnosťami je vhodné doplniť opatrenia prijaté na základe smernice 2003/87/ES úplným zahrnutím emisných kvót do rozsahu pôsobnosti tejto smernice a smernice Európskeho parlamentu a Rady 2003/6/ES z 28. januára 2003 o obchodovaní s využitím dôverných informácií a o manipulácii s trhom (zneužívanie trhu) (13).

(38) Právomoc prijímať delegované akty v súlade s článkom 290 ZFEÚ by sa mala Komisii udeliť v súvislosti s osobitnými charakteristikami určitých vymedzení pojmov, presnými charakteristikami požiadaviek na transparentnosť obchodovania, podrobnými podmienkami na udelenie výnimiek, pokiaľ ide o transparentnosť pred obchodovaním, opatreniami na odklad zverejňovania informácií po skončení obchodovania, kritériami na uplatňovanie povinností týkajúcich sa transparentnosti pred obchodovaním pre systematických internalizátorov, osobitnými ustanoveniami týkajúcimi sa nákladov spojených s dostupnosťou trhových údajov, kritériami na povolenie alebo zamietnutie prístupu medzi miestami obchodovania a CCP a ďalším stanovením podmienok, za ktorých si ohrozenie ochrany investorov, riadneho fungovania a integrity finančných trhov alebo stability celého finančného systému Únie alebo jeho časti môže vyžiadať konanie zo strany ESMA. Je osobitne dôležité, aby Komisia počas svojich prípravných prác uskutočnila náležité konzultácie aj na expertnej úrovni a najmä s ESMA. Pri príprave a vypracovávaní delegovaných aktov by mala Komisia zabezpečiť súčasné, včasné a vhodné postúpenie príslušných dokumentov Európskemu parlamentu a Rade.

(39) ▐ S cieľom zabezpečiť jednotné podmienky vykonávania tohto nariadenia by sa mali na Komisiu preniesť vykonávacie právomoci ▐. Tieto právomoci by sa mali týkať prijímania rozhodnutí o rovnocennosti právnych rámcov a rámcov dohľadu tretích krajín na poskytovanie služieb spoločnosťami z tretích krajín a mali by sa vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (14).

(40) Keďže ciele tohto nariadenia, najmä stanoviť jednotné požiadavky na finančné nástroje v súvislosti so sprístupňovaním obchodných údajov verejnosti, podávaním správ o transakciách, obchodovaním s derivátmi na organizovaných miestach, nediskriminačným prístupom k zúčtovaniu a obchodovaniu pri jednej cene, právomocami zasahovať do produktov a limitov pozícií, poskytovaním investičných služieb alebo činností spoločnosťami z tretích krajín, nie je možné dostatočne dosiahnuť len samotnými členskými štátmi, pretože hoci sú vnútroštátne príslušné orgány v lepšej pozícii, aby monitorovali vývoj na trhu, celkový vplyv problémov súvisiacich s transparentnosťou obchodov, oznamovaním transakcií, obchodovaním s derivátmi a zákazmi produktov a postupov možno v plnom rozsahu vnímať len v kontexte celej Únie, a preto ich z dôvodu rozsahu a účinkov možno lepšie dosiahnuť na úrovni Únie, Únia môže prijímať opatrenia v súlade so zásadou subsidiarity uvedenou v článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.

(41) Technickými predpismi v oblasti finančných služieb by sa mala zaistiť primeraná ochrana vkladateľov, investorov a spotrebiteľov v celej Únii. Bolo by efektívne a vhodné, aby sa ESMA ako orgánu s vysoko špecializovanými odbornými poznatkami zverila úloha vypracovať návrh regulačných a vykonávacích technických predpisov, ktoré nezahŕňajú politické rozhodnutia a ktoré sa predložia Komisii.

(42) Komisia by mala prijať návrh regulačných technických predpisov vypracovaných orgánom ESMA, pokiaľ ide o obsah a špecifikácie správ o transakciách, ktoré spresnia, typy derivatívnych zmlúv ktoré majú priamy, významný a predvídateľný vplyv v Únii, či by sa s určitou triedou derivátov vyhlásených za deriváty podliehajúce zúčtovacej povinnosti podľa nariadenia (EÚ) č. 648/2012 alebo s jej príslušnou podskupinou malo obchodovať len na organizovaných miestach obchodovania , pokiaľ ide o kritériá likvidity pre deriváty, ktoré sa majú považovať za deriváty podliehajúce povinnosti obchodovať na organizovaných miestach obchodovania, a pokiaľ ide o informácie, ktoré má žiadajúca spoločnosť z tretej krajiny poskytnúť ESMA vo svojej žiadosti o registráciu. Komisia by mala prijať tento návrh regulačných technických predpisov prostredníctvom delegovaných aktov podľa článku 290 ZFEÚ a v súlade s článkami 10 až 14 nariadenia (EÚ) č. 1095/2010. ▐

(44) Uplatňovanie požiadaviek stanovených v tomto nariadení by sa malo odložiť s cieľom zosúladiť jeho uplatniteľnosť s uplatňovaním transponovaných pravidiel prepracovanej smernice a prijať všetky nevyhnutné vykonávacie opatrenia. Celý regulačný balík by sa preto mal začať uplatňovať naraz v tom istom čase. Nemalo by sa oddialiť len uplatňovanie udelenia právomocí na prijímanie vykonávacích opatrení, aby sa mohli čo najskôr začať podnikať kroky potrebné na vypracovanie návrhov týchto vykonávacích opatrení a ich prijímanie.

(45) V tomto nariadení sa dodržiavajú základné práva a zásady uznané predovšetkým v Charte základných práv Európskej únie, najmä právo na ochranu osobných údajov (článok 8), právo na slobodu podnikania (článok 16), právo na ochranu spotrebiteľa (článok 38), právo na účinný prostriedok nápravy a na spravodlivý proces (článok 47) a právo nebyť stíhaný alebo potrestaný v trestnom konaní dvakrát za ten istý trestný čin (článok 50) a musí sa uplatňovať v súlade s týmito právami a zásadami,

(45a) Konzultovalo sa s Európskym dozorným úradníkom pre ochranu údajov,

PRIJALI TOTO NARIADENIE:

HLAVA I

PREDMET ÚPRAVY, ROZSAH PÔSOBNOSTI A VYMEDZENIE POJMOV

Článok 1

Predmet úpravy a rozsah pôsobnosti

1. V tomto nariadení sa stanovujú jednotné požiadavky týkajúce sa:

a) sprístupňovania údajov o obchodoch verejnosti;

b) oznamovania transakcií príslušným orgánom;

c) obchodovania s derivátmi na organizovaných miestach;

d) nediskriminačného prístupu k zúčtovaniu a nediskriminačného prístupu k obchodovaniu s referenčnými hodnotami;

e) právomocí príslušných orgánov a ESMA zasahovať do produktov a právomocí ESMA riadiť pozície a stanovovať obmedzenia pozícií;

f) poskytovania investičných služieb alebo činností spoločnosťami z tretích krajín bez pobočky.

2. Toto nariadenie sa uplatňuje na úverové inštitúcie s povolením podľa smernice 2006/48/ES a investičné spoločnosti s povolením podľa smernice …/…/ EÚ [nová smernica MiFID], keď úverová inštitúcia alebo investičná spoločnosť poskytuje jednu alebo viacero investičných služieb a/alebo vykonáva investičné činnosti, a na organizátorov trhu .

3. Hlava V tohto nariadenia sa uplatňuje aj na všetky finančné protistrany, ako sú vymedzené v článku [2 ods. 8] nariadenia (EÚ) č. 648/2012 a všetky nefinančné protistrany, na ktoré sa vzťahuje článok 10 ods. 1 písm. b) uvedeného nariadenia.

4. Hlava VI tohto nariadenia sa uplatňuje aj na centrálne protistrany a osoby s vlastníckymi právami na referenčné hodnoty.

4a. Hlava VII tohto nariadenia sa uplatňuje aj na všetky finančné protistrany, ako sú vymedzené v článku 2 ods. 8 nariadenia (EÚ) č. 648/2012.

4b. Hlava VIII tohto nariadenia sa uplatňuje na spoločnosti z tretích krajín, ktoré poskytujú investičné služby alebo činnosti v členskom štáte inak ako prostredníctvom pobočky v tomto členskom štáte.

Článok 2

Vymedzenie pojmov

1. Na účely tohto nariadenia sa uplatňujú tieto vymedzenia pojmov:

(1) „investičná spoločnosť“ znamená každú právnickú osobu, ktorej bežné podnikanie alebo činnosť je poskytovanie jednej alebo viacerých investičných služieb tretím stranám a/alebo vykonávanie jednej alebo viacerých investičných činností na profesionálnom základe. Členské štáty môžu zahrnúť do vymedzenia investičných spoločností podniky, ktoré nie sú právnickými osobami, ak: a) ich právne postavenie zabezpečuje úroveň ochrany záujmov tretích strán, ktorá je rovnocenná s úrovňou poskytovanou právnickými osobami, a b) podliehajú rovnocennému prudenciálnemu dohľadu, ktorý je primeraný ich právnej forme. Ak však fyzická osoba poskytuje služby zahŕňajúce držbu finančných prostriedkov alebo prevoditeľných cenných papierov tretích strán, táto osoba sa môže považovať za investičnú spoločnosť na účely tohto nariadenia a smernice [nová smernica MiFID], iba ak spĺňa, bez toho, aby boli dotknuté ostatné požiadavky stanovené v smernici [nová smernica MiFID], v tomto nariadení a v smernici [nová smernica CRD], tieto podmienky: a) vlastnícke práva tretích strán na nástroje a finančné prostriedky musia byť zabezpečené, najmä v prípade platobnej neschopnosti spoločnosti alebo jej majiteľov, zabavenia, započítania alebo iných úkonov veriteľov spoločnosti alebo jej majiteľov; b) spoločnosť musí podliehať pravidlám určeným na monitorovanie platobnej schopnosti spoločnosti a jej majiteľov; c) ročná účtovná závierka spoločnosti musí byť overená jednou alebo viacerými osobami oprávnenými podľa vnútroštátneho práva na audit účtovných závierok; d) ak má spoločnosť len jedného majiteľa, tento musí prijať opatrenie na ochranu investorov v prípade ukončenia činnosti spoločnosti v dôsledku jeho úmrtia, nespôsobilosti alebo v dôsledku akejkoľvek inej takejto udalosti.

(2) „úverová inštitúcia“ znamená úverovú inštitúciu v zmysle článku 4 bod 1 smernice 2006/48/ES;

(2a) „multilaterálny systém“ znamená systém, ktorý spája alebo uľahčuje spájanie záujmov kupovať a predávať finančné nástroje bez ohľadu na skutočný počet pokynov, ktoré sa vykonávajú v rámci výsledných transakcií;

(2b) „bilaterálny systém“ znamená systém, ktorý spája alebo uľahčuje spájanie záujmov kupovať a predávať finančné nástroje, pričom investičná spoločnosť, ktorá prevádzkuje tento systém, vykonáva iba pokyny klientov v rámci tohto systému;

(2c) „obchodovanie mimo burzy“ znamená každé bilaterálne obchodovanie, ktoré vykonáva oprávnená protistrana na svoj vlastný účet, mimo miesta obchodovania alebo systematického internalizátora, na príležitostnom a nepravidelnom základe, s oprávnenými protistranami a vždy vo veľkých objemoch;

(3) „systematický internalizátor“ znamená investičnú spoločnosť, ktorá na organizovanom, pravidelnom a systematickom základe obchoduje na vlastný účet tak, že vykonáva pokyny klientov mimo regulovaného trhu či MTF alebo OTF v rámci bilaterálneho systému ;

(4) „organizátor trhu“ znamená osobu alebo osoby, ktoré riadia a/alebo organizujú činnosť regulovaného trhu. Organizátorom trhu môže byť samotný regulovaný trh;

(5) „regulovaný trh“ je multilaterálny systém prevádzkovaný a/alebo riadený organizátorom trhu, ktorý spája alebo uľahčuje spájanie záujmov viacerých tretích strán kupovať a predávať finančné nástroje – v tomto systéme a v súlade s nediskrečnými pravidlami – spôsobom, ktorého výsledkom je zmluva týkajúca sa finančných nástrojov prijatých na obchodovanie podľa jeho pravidiel a/alebo systémov, a ktorý je povolený a funguje pravidelne a v súlade s ustanoveniami hlavy III smernice [nová smernica MiFID];

(6) „multilaterálny obchodný systém (MTF)“ znamená multilaterálny systém prevádzkovaný investičnou spoločnosťou alebo organizátorom trhu, ktorý spája záujmy viacerých tretích strán kupovať a predávať finančné nástroje – v tomto systéme a v súlade s nediskrečnými pravidlami – spôsobom, ktorého výsledkom je zmluva v súlade s ustanoveniami hlavy II smernice …/…/EÚ [nová smernica MiFID];

(7) „organizovaný obchodný systém (OTF)“ znamená multilaterálny systém, ktorý nie je regulovaným trhom ani MTF ani centrálnou protistranou , je prevádzkovaný investičnou spoločnosťou alebo organizátorom trhu a v rámci ktorého môžu záujmy viacerých tretích strán kupovať a predávať dlhopisy, štruktúrované finančné produkty, emisné kvóty alebo deriváty navzájom pôsobiť v systéme spôsobom, ktorého výsledkom je zmluva v súlade s ustanoveniami hlavy II smernice …/…/ EÚ [nová smernica MiFID];

(8) „finančný nástroj“ znamená tie nástroje, ktoré sú uvedené v oddiele C prílohy I k smernici [nová smernica MiFID];

(9) „prevoditeľné cenné papiere“ znamená tie druhy cenných papierov, ktoré sú obchodovateľné na kapitálovom trhu okrem platobných nástrojov, ako napr.: a) akcie spoločností a iné cenné papiere rovnocenné akciám spoločností, partnerstiev alebo iných subjektov a depozitné certifikáty týkajúce sa akcií; b) dlhopisy alebo iné formy dlhových cenných papierov vrátane depozitných certifikátov týkajúce sa takýchto cenných papierov; c) všetky ostatné cenné papiere oprávňujúce na nadobudnutie alebo predaj akéhokoľvek takéhoto prevoditeľného cenného papiera alebo umožňujúce vyrovnanie v hotovosti stanovené na základe prevoditeľných cenných papierov, mien, úrokových sadzieb alebo výnosov, komodít alebo iných indexov alebo ukazovateľov;

(10) „depozitné certifikáty“ znamenajú tie cenné papiere, ktoré sú obchodovateľné na kapitálovom trhu a ktoré predstavujú vlastníctvo cenných papierov zahraničného emitenta, ktoré môžu byť prijaté na obchodovanie na regulovanom trhu a s ktorými sa môže obchodovať nezávisle od cenných papierov zahraničného emitenta;

(11) „fond obchodovaný na burze“ znamená fond, ktorého aspoň jedna podielová jednotka alebo trieda akcií je neustále obchodovateľná na aspoň jednom regulovanom trhu, MTF alebo OTF s aspoň jedným tvorcom trhu, ktorý prijíma opatrenia, aby zabezpečil, že hodnota ich podielových jednotiek alebo akcií sa nebude výrazne líšiť od čistej hodnoty ich aktív.

(12) „certifikáty“ znamenajú tie cenné papiere, ktoré sú obchodovateľné na kapitálovom trhu a ktoré sú v prípade splatenia investície emitentom nadradené akciám, ale podradené nezabezpečeným dlhopisovým nástrojom a iným podobným nástrojom;

(13) „štruktúrované finančné produkty“ znamenajú tie cenné papiere vytvorené na sekuritizáciu a prevod kreditného rizika spojeného so skupinou finančných aktív oprávňujúce držiteľa cenných papierov na prijímanie pravidelných platieb, ktoré závisia od peňažného toku z podkladových aktív;

(14) „deriváty“ znamenajú tie finančné nástroje, ktoré sú vymedzené v ods. 9 písm. c) a uvedené v oddiele C bodoch 4 až 10 prílohy I k smernici …/…/EÚ [nová smernica MiFID];

(15) „komoditné deriváty“ znamenajú tie finančné nástroje, ktoré sú vymedzené v ods. 9 písm. c) smernice …/…/EÚ [nová smernica MiFID] súvisiace s komoditou alebo podkladom uvedené v oddiele C bodoch 5, 6, 7 alebo 10 jej prílohy I;

(16) „vykonateľný prejav záujmu“ znamená správu jedného účastníka druhému v systéme obchodovania o dostupnom záujme o obchodovanie, ktorá obsahuje všetky informácie potrebné na dosiahnutie dohody o obchode;

(17) „príslušný orgán“ znamená orgán určený každým členským štátom v súlade s článkom 69 smernice …/…/ EÚ [nová smernica MiFID], ak sa v uvedenej smernici nestanovuje inak;

(18) „schválený mechanizmus zverejňovania (APA)“ znamená osobu, ktorá má podľa ustanovení smernice [nová smernica MiFID] povolenie na poskytovanie služby zverejňovania správ o obchodoch v mene miest obchodovania alebo investičných spoločností podľa článkov [11 a 12] tohto nariadenia;

(19) „poskytovateľ konsolidovaného informačného systému“ znamená osobu, ktorá má podľa ustanovení smernice …/…/ EÚ [nová smernica MiFID] povolenie na poskytovanie služby zberu správ o obchodoch s finančnými nástrojmi uvedenými v článkoch 5, 6, 11 a 12 tohto nariadenia od regulovaných trhov, MTF, OTF a schválených mechanizmov zverejňovania (Approved Publication Arrangements – APA) a na ich konsolidáciu do nepretržitého elektronického toku aktuálnych údajov poskytujúceho informácie v reálnom čase alebo neskôr v prípade, že sa tak stanoví v článku 66 ods. 1 a 2 smernice …/…/EÚ [nová smernica MiFID], o cene a objeme pre každý finančný nástroj;

(20) „schválený mechanizmus podávania správ (ARM)“ znamená osobu, ktorá má podľa ustanovení smernice [nová smernica MiFID] povolenie na poskytovanie služby oznamovania podrobných informácií o transakciách príslušným orgánom alebo ESMA v mene investičných spoločností;

(21) „riadiaci orgán“ znamená riadiaci orgán investičnej spoločnosti, organizátora trhu alebo poskytovateľa služieb oznamovania údajov vykonávajúci funkcie dohľadu a riadenia, ktorý má konečné rozhodovacie právomoci a je oprávnený stanovovať stratégiu investičnej spoločnosti, organizátora trhu alebo poskytovateľa služieb oznamovania údajov, ciele a celkové smerovanie subjektu vrátane osôb, ktoré účinne riadia činnosť subjektu; ▐

(24) „ index referenčnej hodnoty“ znamená akýkoľvek obchodovateľný alebo široko používaný komerčný index alebo zverejnený údaj vypočítaný použitím vzorca na hodnotu jedného alebo viacerých podkladových aktív vrátane odhadovaných cien, úrokových sadzieb alebo iných hodnôt alebo prieskumov, na základe ktorých sa určuje suma splatná v rámci finančného nástroja, ktorý pôsobí ako štandardné meradlo výkonnosti príslušných aktív alebo triedy alebo skupiny aktív ;

(25) „miesto obchodovania“ znamená regulovaný trh, multilaterálny obchodný systém alebo organizovaný obchodný systém;

(26) „CCP“ znamená úverovú inštitúciu v zmysle článku 2 bodu 1 ▐ nariadenia (EÚ) č. 648/2012/ES;

(26a) „dohoda o interoperabilite“ znamená dohodu o interoperabilite v zmysle článku 2 bodu 12 nariadenia (EÚ) č. 648/2012;

(27) „investičné služby a činnosti“ znamenajú služby a činnosti v zmysle článku 4 ods. 2 bodu 1 smernice …/…/ EÚ [nová smernica MiFID];

(28) „finančná inštitúcia z tretej krajiny“ znamená subjekt, ktorého ústredie má sídlo v tretej krajine a ktorý má povolenie alebo licenciu podľa práva danej tretej krajiny na vykonávanie ktorejkoľvek z činností uvedených v smernici 2006/48/ES, smernici [nová smernica MiFID], smernici 2009/138/ES, smernici 2009/65/ES, smernici 2003/41/ES alebo smernici 2011/61/EÚ;

(28a) „spoločnosť z tretej krajiny“ znamená spoločnosť z tretej krajiny v zmysle článku 4 ods. 2 bodu 33d smernice …/…/EÚ [nová smernica MiFID];

(29) „veľkoobchodný energetický produkt“ znamená kontrakty a deriváty v zmysle článku 2 ods. 4 nariadenia Európskeho parlamentu a Rady (EÚ) č. 1227/2011 z 25. októbra 2011 o integrite a transparentnosti veľkoobchodného trhu s energiou (15) .

(29a) „primárna emisia“ znamená transakciu s nástrojmi vytvorenými „na mieru“, ktoré spĺňajú osobitné požiadavky veľkoobchodných finančných či nefinančných protistrán, ktoré by boli klasifikované ako oprávnené protistrany alebo profesionálni klienti v zmysle článku 30 smernice …/…/EÚ [nová smernica MiFID] a jej prílohy II.

2. Definície uvedené v článku 4 odseku 2 smernice …/…/EÚ [nová smernica MiFID] sa uplatňujú aj na toto nariadenie .

3. Komisia má právomoc prijímať v súlade s článkom 41 po konzultácii s ESMA delegované akty, v ktorých sa spresnia niektoré t echnické prvky definícií uvedených v odseku 1 bodoch 3), 7), 10) až 16), 18) až 26a), 28) a 29) tohto článku v záujme ich prispôsobenia trhovému vývoju.

Článok 2a

Povinnosť obchodovať mimo burzy prostredníctvom systematických internalizátorov

1. Všetky transakcie s akciami, depozitnými certifikátmi, fondmi obchodovanými na burze, certifikátmi a inými podobnými finančnými nástrojmi, ktoré nie sú transakciami v rámci skupiny, ako sa uvádza v článku 3 nariadenia (EÚ) č. 648/2012, ktoré spĺňajú prahy podľa článku 13 tohto nariadenia a ktoré nie sú uzavreté na regulovanom trhu alebo MTF, sa uzatvárajú prostredníctvom systematického internalizátora, pokiaľ daná transakcia nezahŕňa primárnu emisiu príslušného nástroja. Táto požiadavka sa nevzťahuje na transakcie, ktoré majú veľký rozsah, ako sa stanovuje podľa článku 4.

2. Všetky transakcie s dlhopismi, štruktúrovanými finančnými produktmi, ktoré sú prijaté na obchodovanie na regulovanom trhu alebo pre ktoré bol vydaný prospekt, emisnými kvótami a s derivátmi, ktoré sú oprávnené na zúčtovanie alebo prijaté na obchodovanie na regulovanom trhu alebo s ktorými sa obchoduje na MTF alebo OTF, ktoré nepodliehajú povinnosti obchodovať podľa článku 26 a ktoré nie sú uzatvorené na regulovanom trhu, MTF, OTF alebo na mieste obchodovania v tretej krajine, ktoré bolo v súlade s článkom 26 ods. 4 vyhodnotené ako rovnocenné, sa uzatvárajú prostredníctvom systematického internalizátora, pokiaľ daná transakcia nezahŕňa primárnu emisiu príslušného nástroja. Táto požiadavka sa nevzťahuje na transakcie, ktoré majú veľký rozsah, ako sa stanovuje podľa článku 8.

3. Ak je finančný nástroj uvedený v odseku 1 alebo 2 je prijatý na obchodovanie na regulovanom trhu, alebo je obchodovaný na MTF alebo OTF, a žiadny systematický internalizátor je k dispozícii, môže byť transakcia vykonávaná iným OTC než prostredníctvom systematického internalizátora, ktorej charakteristikou je, že transakcia je ad hoc a nepravidelná, ak:

a) strany transakcie sú oprávnené protistrany alebo profesionálni klienti; a:

b) transakcia je veľkého rozsahu; alebo

c) neexistuje likvidný trh pre dlhopisy alebo triedu dlhopisov, rozhodnuté podľa článkov 7, 8, 13 a 17.

HLAVA II

TRANSPARENTNOSŤ PRE MIESTA OBCHODOVANIA S MULTILATERÁLNYMI SYSTÉMAMI

KAPITOLA 1

TRANSPARENTNOSŤ PRE NÁSTROJE VLASTNÉHO IMANIA

Článok 3

Požiadavky na transparentnosť pred obchodovaním týkajúce sa miest obchodovania v súvislosti s akciami, depozitnými certifikátmi, fondmi obchodovanými na burze, certifikátmi a inými podobnými finančnými nástrojmi

1. Regulované trhy a investičné spoločnosti a organizátori trhu prevádzkujúci MTF ▐ zverejňujú aktuálnu nákupnú a predajnú cenu a veľkosť záujmu o obchodovanie pri týchto cenách, ktoré oznamujú prostredníctvom svojich systémov pre akcie, depozitné certifikáty, fondy obchodované na burze, certifikáty a iné podobné finančné nástroje prijaté na obchodovanie na regulovanom trhu alebo obchodované v MTF. Táto požiadavka sa uplatňuje aj na vykonateľné prejavy záujmy. Regulované trhy a investičné spoločnosti a organizátori trhov prevádzkujúci MTF ▐ zverejňujú tieto informácie priebežne počas bežných obchodných hodín.

2. Regulované trhy a investičné spoločnosti a organizátori trhu prevádzkujúci MTF ▐ poskytujú za primeraných obchodných podmienok a na nediskriminačnom základe investičným spoločnostiam, ktoré sú povinné zverejňovať svoje kotácie akcií, depozitných certifikátov, fondov obchodovaných na burze, certifikátov a iných podobných finančných nástrojov podľa článku 13, prístup k mechanizmom, ktoré používajú na zverejňovanie informácií podľa prvého odseku.

Článok 4

▐ Výnimky pre nástroje vlastného imania

1. Príslušné orgány môžu oslobodiť regulované trhy a investičné spoločnosti a organizátorov trhu prevádzkujúcich MTF ▐ od povinnosti zverejňovať informácie uvedené v článku 3 ods. 1 na základe trhového modelu alebo druhu a rozsahu pokynov v prípadoch vymedzených v súlade s odsekom 3. Príslušné orgány môžu oslobodiť od tejto povinnosti najmä v prípade: ▐

— pokynov veľkého rozsahu v porovnaní s bežným trhovým rozsahom pre dané akcie, depozitné certifikáty, fondy obchodované na burze, certifikáty alebo iné podobné finančné nástroje alebo daný druh akcií, depozitných certifikátov, fondov obchodovaných na burze, certifikátov alebo iných podobných dotknutých finančných nástrojov; alebo

— metodiky obchodovania, podľa ktorej sa cena určuje podľa referenčnej ceny vygenerovanej ďalším systémom, pričom táto referenčná cena je široko zverejnená a je účastníkmi trhu všeobecne považovaná za spoľahlivú referenčnú cenu .

2. Pred udelením výnimky v súlade s odsekom 1 príslušné orgány oznámia ESMA a ostatným príslušným orgánom zamýšľané použitie každej individuálnej žiadosti o výnimku a uvedú vysvetlenie týkajúce sa ich fungovania. Oznámenie o úmysle udeliť výnimku sa zasiela najneskôr štyri mesiace pred tým, ako by mala výnimka nadobudnúť účinnosť. Do dvoch mesiacov od prijatia oznámenia ESMA vydá dotknutému príslušnému orgánu nezáväzné stanovisko, v ktorom posúdi zlučiteľnosť každej výnimky s požiadavkami stanovenými v odseku 1 a vymedzenými v delegovanom akte prijatom podľa ods. 3 písm. b) a c). Príslušný orgán udelí výnimku iba na základe nezáväzného stanoviska ESMA. Keď daný príslušný orgán udelí výnimku a príslušný orgán iného členského štátu s tým nesúhlasí, daný príslušný orgán môže prípad opäť postúpiť ESMA, ktorý môže konať v súlade s právomocami, ktoré mu boli udelené podľa článku 19 nariadenia (EÚ) č. 1095/2010. ESMA monitoruje uplatňovanie výnimiek a predkladá Komisii výročné správy o ich uplatňovaní v praxi.

2a. Príslušný orgán môžu stiahnuť výnimku podľa ods. 1 stanovenú v ods. 3, ak zistí, že výnimka sa používa spôsobom, ktorý sa odchyľuje od pôvodného účelu, alebo ak sa domnieva, že výnimka sa používa na obchádzanie pravidiel stanovených v tomto článku.

Pred stiahnutím výnimky a čo najskôr príslušný orgán informuje ESMA a iné príslušné orgány o svojom zámere a zároveň poskytne úplné vysvetlenie. Do 1 mesiaca po prijatí oznámenia ESMA vydá nezáväzné stanovisko danému príslušnému orgánu. Po získaní stanoviska príslušný orgán zabezpečí účinnosť svojho rozhodnutia.

3. Komisia prijíma v súlade s článkom 41 prostredníctvom delegovaných aktov opatrenia spresňujúce:

a) rozsah nákupných a predajných cien alebo kotácií určeného tvorcu trhu a veľkosť záujmu o obchodovanie pri týchto cenách, ktoré sa majú zverejniť pre každú triedu dotknutého finančného nástroja;

b) rozsah alebo druh pokynov, v prípade ktorých sa môže upustiť od zverejnenia informácií pred obchodovaním podľa odseku 1, pre každú triedu dotknutého finančného nástroja;

c) podrobnosti uplatňovania povinnosti zverejnenia informácií pred obchodovaním v článku 3 na metódy obchodovania používané na regulovaných trhoch a MTF , ktoré uzatvárajú transakcie ▐ periodickou aukciou pre každú triedu dotknutého finančného nástroja alebo prostredníctvom vyjednaných transakcií.

4. Výnimky udelené príslušnými orgánmi v súlade s článkom 29 ods. 2 a článkom 44 ods. 2 smernice 2004/39/ES a článkami 18, 19 a 20 nariadenia (ES) č. 1287/2006 pred … (16) preskúma ESMA do … (17). ESMA vydá príslušnému orgánu stanovisko, v ktorom posúdi, či každá z týchto výnimiek je aj naďalej zlučiteľná s požiadavkami stanovenými v tomto nariadení a v akomkoľvek delegovanom akte prijatom na základe tohto nariadenia.

Článok 5

Požiadavky na transparentnosť po skončení obchodovania týkajúce sa miest obchodovania v súvislosti s akciami, depozitnými certifikátmi, fondmi obchodovanými na burze, certifikátmi a inými podobnými finančnými nástrojmi

1. Regulované trhy a investičné spoločnosti a organizátori trhu prevádzkujúci MTF alebo OTF zverejňujú prostredníctvom schváleného mechanizmu zverejňovania (APA) ;cenu, objem a čas transakcií vykonaných v súvislosti s akciami, depozitnými certifikátmi, fondmi obchodovanými na burze, certifikátmi a inými podobnými finančnými nástrojmi prijatými na obchodovanie na regulovanom trhu alebo obchodovanými v MTF ▐. Regulované trhy a investičné spoločnosti a organizátori trhov prevádzkujúci MTF ▐ zverejňujú podrobné informácie o všetkých takýchto transakciách čo najbližšie k reálnemu času v rámci technických možností.

2. Regulované trhy a investičné spoločnosti a organizátori trhu prevádzkujúci MTF ▐ poskytujú za primeraných obchodných podmienok a na nediskriminačnom základe investičným spoločnostiam, ktoré sú povinné zverejňovať podrobné informácie o svojich transakciách s akciami, depozitnými certifikátmi, fondmi obchodovanými na burze, certifikátmi a inými podobnými finančnými nástrojmi podľa článku 19, efektívny prístup k mechanizmom, ktoré používajú na zverejňovanie informácií podľa prvého odseku.

Článok 6

Povolenie odkladu zverejnenia informácií

1. Príslušné orgány môžu povoliť regulovaným trhom odklad zverejnenia informácií o transakciách na základe ich druhu alebo rozsahu. Príslušné orgány môžu povoliť odklad zverejnenia informácií najmä v prípade transakcií veľkého rozsahu v porovnaní s bežným trhovým rozsahom pre dané akcie, depozitné certifikáty, fondy obchodované na burze, certifikáty alebo iné podobné finančné nástroje alebo danú triedu akcií, depozitných certifikátov, fondov obchodovaných na burze, certifikátov alebo iných podobných finančných nástrojov. Regulované trhy a investičné spoločnosti a organizátori trhu prevádzkujúci MTF ▐ sú povinní získať predchádzajúci súhlas príslušného orgánu s navrhovanými opatreniami na odklad zverejnenia informácií o obchodovaní a jasne oznámia tieto opatrenia účastníkom trhu a verejnosti. ESMA monitoruje uplatňovanie týchto opatrení na odklad zverejnenia informácií o obchodovaní a predkladá Komisii výročné správy o ich uplatňovaní v praxi.

Ak príslušný orgán povolí odklad zverejnenia a príslušný orgán iného členského štátu s tým nesúhlasí, alebo nesúhlasí s účinným uplatňovaním takého povolenia, príslušný orgán môže vec vrátiť späť na ESMA, ktorý môže konať v súlade s právomocami, ktoré mu boli zverené podľa článku 19 nariadenia (EÚ) č. 1095/2010.

2. Komisia prijíma v súlade s článkom 41 prostredníctvom delegovaných aktov opatrenia spresňujúce:

a) podrobné údaje, ktoré musia regulované trhy, investičné spoločnosti vrátane systematických internalizátorov, ako aj investičné spoločnosti a regulované trhy prevádzkujúce MTF ▐ spresniť v informáciách, ktoré sa majú sprístupňovať verejnosti pre každú triedu dotknutého finančného nástroja;

b) podmienky, za ktorých možno regulovanému trhu, investičnej spoločnosti vrátane systematického internalizátora alebo investičnej spoločnosti alebo organizátorovi trhu prevádzkujúcemu MTF povoliť odklad zverejnenia informácií o obchodovaní, a kritériá, ktoré sa majú uplatňovať pri rozhodovaní, pre ktoré transakcie sa na základe ich rozsahu alebo druhu vrátane profilu likvidity akcie, depozitných certifikátov, fondov obchodovaných na burze, certifikátov alebo iných príslušných podobných finančných nástrojov povoľuje odklad zverejnenia informácií pre každú triedu dotknutého finančného nástroja.

KAPITOLA 2

TRANSPARENTNOSŤ PRE NÁSTROJE INÉ AKO NÁSTROJE VLASTNÉHO IMANIA

Článok 7

Požiadavky na transparentnosť pred obchodovaním týkajúce sa miest obchodovania v súvislosti s dlhopismi, štruktúrovanými finančnými produktmi, emisnými kvótami a derivátmi

1. Regulované trhy a investičné spoločnosti a organizátori trhu prevádzkujúci MTF alebo OTF zverejnia, v závislosti od prevádzkovaného systému obchodovania, ceny a veľkosť záujmu o obchodovanie pri týchto cenách v prípade pokynov alebo kotácií, ktoré oznamujú prostredníctvom svojich systémov, pre dlhopisy a štruktúrované finančné produkty prijaté na obchodovanie na regulovanom trhu alebo v súvislosti s ktorými bol vydaný prospekt a ktoré sú dostatočne likvidné , emisné kvóty a deriváty , pri obchodovaní s ktorými sa dodržiavajú povinnosti podľa článku 24 . Táto požiadavka sa uplatňuje aj na vykonateľné prejavy záujmy. Regulované trhy a investičné spoločnosti a organizátori trhov prevádzkujúci MTF alebo OTF zverejňujú tieto informácie priebežne počas bežných obchodných hodín. Táto povinnosť zverejňovania sa netýka takýchto transakcií s derivátmi nefinančných protistrán, ktoré sú objektívne merateľné ako znižujúce riziká, ktoré priamo súvisia s s obchodnou činnosťou alebo podnikovým financovaním nefinančnej protistrany alebo tejto skupiny.

Požiadavky stanovené v prvom pododseku sú kalibrované na veľkosť emisie a transakcie a zohľadňujú záujmy eminentov a investorov a finančnú stabilitu. Požiadavky uvedené v tomto článku sa vzťahujú iba na tie finančné nástroje, ktoré sú dostatočne likvidné, alebo pre ktoré existuje likvidný trh. Ak sú transakcie predmetom rokovania medzi oprávnenými protistranami a profesionálnymi klientmi a prostredníctvom hlasového rokovania, musia byť ešte pred obchodovaním uverejnené orientačné ceny, ktoré sa, pokiaľ je to možné, čo najviac približujú cene transakcie.

2. Regulované trhy a investičné spoločnosti a organizátori trhu prevádzkujúci MTF alebo OTF poskytujú za primeraných obchodných podmienok a na nediskriminačnom základe investičným spoločnostiam, ktoré sú povinné zverejňovať svoje kotácie dlhopisov, štruktúrovaných finančných produktov, emisných kvót a derivátov podľa článku 17, efektívny prístup k mechanizmom, ktoré používajú na zverejňovanie informácií podľa prvého odseku.

Článok 8

▐ Výnimky pre nástroje iné ako nástroje vlastného imania

1. Príslušné orgány môžu oslobodiť regulované trhy a investičné spoločnosti a organizátorov trhu prevádzkujúcich MTF alebo OTF od povinnosti zverejňovať informácie uvedené v článku 7 ods. 1 pre konkrétne súbory produktov na základe ▐ likvidity a iných kritérií vymedzených v súlade s odsekom 4.

2. Príslušné orgány môžu oslobodiť regulované trhy a investičné spoločnosti a organizátorov trhu prevádzkujúcich MTF alebo OTF od povinnosti zverejňovať informácie uvedené v článku 7 ods. 1 na základe druhu a rozsahu pokynov a metódy obchodovania v súlade s odsekom 4 tohto článku. Príslušné orgány môžu oslobodiť od tejto povinnosti najmä v prípade pokynov veľkého rozsahu v porovnaní s bežným trhovým rozsahom pre dlhopisy, štruktúrované finančné produkty, emisné kvóty alebo deriváty alebo daný druh dlhopisov, štruktúrovaných finančných produktov, emisných kvót alebo derivátov.

3. Pred udelením výnimky v súlade s odsekmi 1 a 2 príslušné orgány oznámia ESMA a ostatným príslušným orgánom zamýšľané použitie a uvedú vysvetlenie týkajúce sa ich fungovania. Oznámenie o úmysle udeliť výnimku sa zasiela najneskôr štyri mesiace pred tým, ako by mala výnimka nadobudnúť účinnosť. Do dvoch mesiacov od prijatia oznámenia ESMA vydá dotknutému príslušnému orgánu nezáväzné stanovisko, v ktorom posúdi zlučiteľnosť každej individuálnej žiadosti o výnimku s požiadavkami stanovenými v odsekoch 1 a 2 a vymedzenými v delegovanom akte prijatom podľa ods. 4 písm. b). Príslušný orgán udelí výnimku iba na základe nezáväzného stanoviska ESMA. Keď daný príslušný orgán udelí výnimku a príslušný orgán iného členského štátu s tým nesúhlasí, daný príslušný orgán môže prípad opäť postúpiť ESMA, ktorý môže konať v súlade s právomocami, ktoré mu boli udelené podľa článku 19 nariadenia (EÚ) č. 1095/2010. ESMA monitoruje uplatňovanie výnimiek a predkladá Komisii výročné správy o ich uplatňovaní v praxi.

3a. Príslušný orgán môžu stiahnuť výnimku podľa ods. 1 stanovenú v ods. 4, ak zistí, že výnimka sa používa spôsobom, ktorý sa odchyľuje od pôvodného účelu, alebo ak sa domnieva, že výnimka sa používa na obchádzanie pravidiel stanovených v tomto článku.

Pred stiahnutím výnimky a čo najskôr príslušné orgány informujú ESMA a iné príslušné orgány o svojom zámere a zároveň poskytnú úplné vysvetlenie. Do 1 mesiaca po prijatí oznámenia ESMA vydá nezáväzné stanovisko danému príslušnému orgánu. Po získaní stanoviska príslušný orgán zabezpečí účinnosť svojho rozhodnutia.

3b. V prípade, že likvidita dlhopisu alebo triedy dlhopisov klesne pod prahovú hodnotu stanovenú podľa ods. 3 c, príslušný orgán zodpovedný za dohľad nad jedným alebo viacerými miestami obchodovania, na ktorých sa obchoduje s finančným nástrojom, môže dočasne pozastaviť povinnosti uvedené v článku 7 ods. 1. Táto prahová hodnota sa vymedzí na základe objektívnych kritérií.

Pozastavenie je platné na počiatočné obdobie, ktoré nepresahuje tri mesiace od dátumu jeho zverejnenia na webovej stránke dotknutého príslušného orgánu. Pozastavenie sa môže obnoviť na ďalšie obdobia nepresahujúce vždy tri mesiace, ak sú dôvody pozastavenia naďalej uplatniteľné. Ak sa pozastavenie po tomto trojmesačnom období neobnoví, automaticky sa skončí.

Pred pozastavením alebo po obnovení pozastavenia podľa tohto odseku príslušné orgány oznámia ESMA svoj návrh a poskytnú plné dôvody. ESMA vydá čo najskôr príslušnému orgánu stanovisko, v ktorom uvedie, či sa podľa jeho názoru vyskytli podmienky uvedené v tomto odseku.

3c. ESMA vypracuje návrh regulačných technických predpisov na spresnenie parametrov a metód na výpočet prahovej hodnoty likvidity uvedenej v prvom odseku.

ESMA predloží tento návrh regulačných technických noriem Komisii do … (18) .

Na Komisiu sa deleguje právomoc prijať regulačné technické predpisy uvedené v prvom pododseku v súlade s postupom ustanoveným v článkoch 10 až 14 nariadenia (EÚ) č. 1095/2010.

Parametre a metódy na výpočet prahovej hodnoty pre členské štáty sa stanovia takým spôsobom, že keď sa dosiahne prahová hodnota, predstavuje významný pokles v obrate na miestach obchodovania, nad ktorými vykonáva dohľad oznamujúci orgán, vzhľadom na priemernú úroveň obratu na daných miestach pre príslušný finančný nástroj.

4. Komisia prijíma v súlade s článkom 41 prostredníctvom delegovaných aktov opatrenia spresňujúce:

a) rozsah príkazov alebo kotácií, ceny a veľkosť záujmu o obchodovanie pri týchto cenách, ktoré sa majú zverejniť pre každú triedu dotknutého finančného nástroja v súlade s článkom 7 ods.1;

aa) kalibráciu požiadaviek v článku 7 ods. 1 a 17 ods. 1 na veľkosť emisie a veľkosť transakcie a na uverejnenie predobchodových orientačných cien vo vyjednaných transakciách; ako aj

b) podmienky, za ktorých možno upustiť od zverejňovania informácií pred obchodovaním pre každú triedu dotknutého finančného nástroja v súlade s odsekmi 1 a 2, na základe: ▐ iii) profilu likvidity vrátane počtu a druhu trhových účastníkov na danom trhu a akýchkoľvek iných príslušných kritérií na posudzovanie likvidity pre konkrétny finančný nástroj ; iv) rozsahu alebo druhu pokynov najmä na umožnenie riadnej diferenciácie medzi retailovým trhom a iným trhmi a veľkosti a typu emisie finančného nástroja;

▐

Článok 9

Požiadavky na transparentnosť po skončení obchodovania týkajúce sa miest obchodovania v súvislosti s dlhopismi, štruktúrovanými finančnými produktmi, emisnými kvótami a derivátmi

1. Regulované trhy a investičné spoločnosti a organizátori trhu prevádzkujúci MTF alebo OTF zverejňujú prostredníctvom APA cenu, objem a čas transakcií vykonaných v súvislosti s dlhopismi a štruktúrovanými finančnými produktmi prijatými na obchodovanie na regulovanom trhu alebo v súvislosti s ktorými bol vydaný prospekt, emisnými kvótami a derivátmi prijatými na obchodovanie na regulovanom trhu alebo obchodovanými na MTF alebo OTF. Regulované trhy a investičné spoločnosti a organizátori trhov prevádzkujúci MTF alebo OTF zverejňujú podrobné informácie o všetkých takýchto transakciách čo najbližšie k reálnemu času v rámci technických možností.

2 Regulované trhy a investičné spoločnosti a organizátori trhu prevádzkujúci MTF alebo OTF poskytujú za primeraných obchodných podmienok a na nediskriminačnom základe investičným spoločnostiam, ktoré sú povinné zverejňovať podrobné informácie o svojich transakciách s dlhopismi, štruktúrovanými finančnými produktmi, emisnými kvótami a derivátmi podľa článku 20, prístup k mechanizmom, ktoré používajú na zverejňovanie informácií podľa prvého odseku.

Článok 10

Povolenie odkladu zverejnenia informácií

1. Príslušné orgány môžu povoliť regulovaným trhom a investičným spoločnostiam a organizátorom trhu prevádzkujúcim MTF alebo OTF odklad zverejnenia informácií o transakciách na základe ich druhu alebo rozsahu a profilu likvidity finančného nástroja . Príslušné orgány môžu povoliť odklad uverejnenia informácií najmä v prípade transakcií v objeme nad 100 000 EUR alebo inak veľkého rozsahu v porovnaní s bežným trhovým rozsahom pre dané dlhopisy, štruktúrované finančné produkty, emisné kvóty alebo deriváty alebo danú triedu dlhopisov, štruktúrovaných finančných produktov, emisných kvót alebo derivátov, alebo ak likvidita klesá pod prah v súlade s článkom 8 ods. 3b.

2. Regulované trhy a investičné spoločnosti a organizátori trhu prevádzkujúci MTF alebo OTF sú povinní získať predchádzajúci súhlas príslušného orgánu s navrhovaným opatrením na odklad zverejnenia informácií o obchodovaní a jasne oznámia tieto opatrenia účastníkom trhu a investujúcej verejnosti. ESMA monitoruje uplatňovanie týchto opatrení na odklad zverejnenia informácií o obchodovaní a predkladá Komisii výročné správy o ich využívaní v praxi.

3. Komisia prijíma v súlade s článkom 41 prostredníctvom delegovaných aktov opatrenia spresňujúce:

a) podrobné údaje, ktoré musia regulované trhy, investičné spoločnosti vrátane systematických internalizátorov, ako aj investičné spoločnosti a regulované trhy prevádzkujúce MTF alebo OTF spresniť v informáciách, ktoré sa majú sprístupňovať verejnosti pre každú triedu dotknutého finančného nástroja;

b) podmienky pre každú triedu dotknutého finančného nástroja na povolenie odkladu zverejnenia informácií o obchodoch pre regulovaný trh, investičnú spoločnosť vrátane systematického internalizátora alebo investičnú spoločnosť alebo organizátora trhu prevádzkujúceho MTF alebo OTF a kritériá, ktoré sa majú uplatňovať pri rozhodovaní, pre ktoré transakcie sa na základe ich rozsahu alebo druhu vrátane profilu likvidity príslušných dlhopisov, štruktúrovaných finančných produktov, emisných kvót alebo derivátov povoľuje odklad zverejnenia informácií a/alebo vypustenie objemu transakcií a/alebo súhrn transakcií.

KAPITOLA 3

POVINNOSŤ PONÚKAŤ ÚDAJE O OBCHODOCH ODDELENE A ZA PRIMERANÝCH OBCHODNÝCH PODMIENOK

Článok 11

Povinnosť sprístupňovať údaje pred obchodovaním oddelene od údajov po skončení obchodovania

1. Regulované trhy a organizátori trhu a investičné spoločnosti prevádzkujúce MTF a v prípade potreby aj OTF sprístupňujú verejnosti informácie zverejňované v súlade s článkami 3 až 10 tak, že ponúkajú údaje o transparentnosti pred obchodovaním oddelene od údajov o transparentnosti po skončení obchodovania.

2. Komisia po konzultácii s ESMA prijme delegované akty v súlade s článkom 41 prijíma opatrenia spresňujúce ponuku údajov o transparentnosti pred obchodovaním a po skončení obchodovania vrátane úrovne členenia údajov, ktoré sa majú sprístupňovať verejnosti, ako je uvedené v odseku 1.

Článok 12

Povinnosť sprístupňovať údaje pred obchodovaním a údaje po skončení obchodovania za primeraných obchodných podmienok

1 Regulované trhy, MTF a v prípade potreby OTF sprístupňujú verejnosti informácie zverejňované v súlade s článkami 3 až 10 za primeraných obchodných podmienok a zabezpečia účinný nediskriminačný prístup k informáciám . Informácie sa zverejňujú bezplatne 15 minút po zverejnení transakcie.

2. Komisii sa udeľuje právomoc prijímať delegované akty v súlade s článkom 41, ktorými sa objasňuje, čo tvorí primerané obchodné podmienky na zverejňovanie informácií podľa odseku 1.

HLAVA III

TRANSPARENTNOSŤ PRE SYSTEMATICKÝCH INTERNALIZÁTOROV A INVESTIČNÉ SPOLOČNOSTI OBCHODUJÚCE MIMO BURZY

Článok 13

Povinnosť investičných spoločností zverejňovať záväzné kotácie

1. Systematickí internalizátori akcií, depozitných certifikátov, fondov obchodovaných na burze, certifikátov a iných podobných finančných nástrojov zverejňujú záväzné kotácie týchto akcií, depozitných certifikátov, fondov obchodovaných na burze, certifikátov a iných podobných finančných nástrojov, ktoré sú prijaté na obchodovanie na regulovanom trhu alebo s ktorými sa obchoduje na MTF ▐, pre ktoré sú systematickými internalizátormi a pre ktoré existuje likvidný trh. V prípade akcií, depozitných certifikátov, fondov obchodovaných na burze, certifikátov a iných podobných finančných nástrojov, pre ktoré neexistuje likvidný trh, systematickí internalizátori zverejnia kotácie svojim klientom na požiadanie.

2. Tento článok a články 14, 15 a 16 sa uplatňujú na systematických internalizátorov pri vykonávaní obchodov v rozsahoch do štandardnej trhovej veľkosti. Systematickí internalizátori, ktorí obchodujú len s objemami nad štandardnou trhovou veľkosťou, nepodliehajú ustanoveniam tohto článku.

3. Systematickí internalizátori môžu rozhodnúť o objeme alebo objemoch, pri ktorých navrhnú kotáciu. Minimálna veľkosť kotácie sa rovná aspoň 10 % štandardnej trhovej veľkosti akcie, depozitného certifikátu, fondu obchodovaného na burze, certifikátu alebo iného podobného finančného nástroja. V prípade konkrétnej akcie, depozitného certifikátu, fondu obchodovaného na burze, certifikátu alebo iného podobného finančného nástroja musí každá kotácia zahŕňať záväznú nákupnú a predajnú cenu alebo ceny pre objem alebo objemy až do štandardnej trhovej veľkosti pre danú triedu akcií, depozitných certifikátov, fondov obchodovaných na burze, certifikátov alebo iných podobných finančných nástrojov, do ktorej finančný nástroj patrí. Cena alebo ceny musia zohľadňovať aj prevládajúce trhové podmienky pre danú akciu, depozitný certifikát, fond obchodovaný na burze, certifikát alebo iný podobný finančný nástroj.

4. Akcie, depozitné certifikáty, fondy obchodované na burze, certifikáty a iné podobné finančné nástroje sa zoskupia do tried na základe hodnoty aritmetického priemeru pokynov vykonaných na trhu s daným finančným nástrojom. Štandardná trhová veľkosť pre každú triedu akcií, depozitných certifikátov, fondov obchodovaných na burze, certifikátov a iných podobných finančných nástrojov je veľkosť predstavujúca hodnotu aritmetického priemeru pokynov vykonaných na trhu pre finančné nástroje zahrnuté do každej triedy.

5. Trh pre každú akciu, depozitný certifikát, fond obchodovaný na burze, certifikát alebo iný podobný finančný nástroj pozostáva zo všetkých pokynov vykonaných v Európskej únii v súvislosti s daným finančným nástrojom okrem tých, ktorých objem je veľký v porovnaní s bežnou trhovou veľkosťou.

6. Príslušný orgán najrelevantnejšieho trhu v zmysle likvidity podľa vymedzenia v článku 23 pre každú akciu, depozitný certifikát, fond obchodovaný na burze, certifikát alebo iný podobný finančný nástroj stanoví najmenej raz za rok na základe hodnoty aritmetického priemeru pokynov vykonaných na trhu v súvislosti s daným finančným nástrojom triedu, do ktorej patrí. Táto informácia sa sprístupní všetkým účastníkom trhu a postúpi sa orgánu ESMA, ktorý ju uverejní na svojej internetovej stránke .

7. Na zabezpečenie efektívneho oceňovania akcií, depozitných certifikátov, fondov obchodovaných na burze, certifikátov a iných podobných finančných nástrojov a maximalizáciu možnosti investičných spoločností dosiahnuť najlepšie podmienky pre svojich klientov Komisia prijíma prostredníctvom delegovaných aktov v súlade s článkom 41 opatrenia spresňujúce prvky súvisiace so zverejňovaním záväzných kotácií podľa odseku 1 a so štandardnou trhovou veľkosťou podľa odseku 2.

Článok 14

Vykonávanie príkazov klientov

1. Systematickí internalizátori pravidelne a priebežne zverejňujú svoje kotácie počas zvyčajných obchodných hodín. Svoje kotácie môžu kedykoľvek aktualizovať. V prípade mimoriadnych trhových podmienok môžu takisto stiahnuť svoje kotácie.

Kotácia sa zverejní spôsobom, ktorý je ľahko dostupný ostatným účastníkom trhu za primeraných obchodných podmienok.

2. Systematickí internalizátori vykonávajú pri plnení ustanovení uvedených v článku 27 smernice …./…. EÚ [nová smernica MiFID] pokyny, ktoré dostanú od svojich klientov v súvislosti s akciami, depozitnými certifikátmi, fondmi obchodovanými na burze, certifikátmi alebo inými podobnými finančnými nástrojmi, pre ktoré sú systematickými internalizátormi, za ceny kótované v čase prijatia pokynu.

Tieto príkazy však môžu v odôvodnených prípadoch vykonať za lepšiu cenu pod podmienkou, že táto cena spadá do zverejneného rozpätia, ktoré je blízke trhovým podmienkam.

3. Systematickí internalizátori môžu vykonať aj pokyny, ktoré dostanú od svojich profesionálnych klientov za iné ceny, ako sú nimi kótované ceny, bez povinnosti splnenia požiadaviek stanovených v odseku 2 v prípade transakcií, keď je vykonanie obchodov s niekoľkými cennými papiermi súčasťou jednej transakcie, alebo v prípade pokynov, ktoré podliehajú iným podmienkam, ako je bežná trhová cena.

4. Ak systematickí internalizátori, ktorí kótujú iba jednu kotáciu alebo ktorých najvyššia kotácia je nižšia ako štandardná trhová veľkosť, prijmú pokyn od klienta na objem väčší, ako je kótovaný objem, ale nižší ako štandardná trhová veľkosť, môžu sa rozhodnúť, že vykonajú tú časť pokynu, ktorá presahuje ich kótovaný objem pod podmienkou, že sa vykoná za kótovanú cenu, s výnimkou prípadov, keď podmienky podľa predchádzajúcich dvoch odsekov povoľujú inak. Ak systematický internalizátor kótuje v rozličných objemoch a prijme pokyn medzi tými objemami, ktoré si vyberie na vykonanie pokynu, vykoná pokyn za jednu z kótovaných cien v súlade s ustanoveniami článku 28 smernice [nová smernica MiFID], s výnimkou prípadov, keď podmienky podľa odsekov 2 a 3 tohto článku povoľujú inak.

5. Na zabezpečenie efektívneho oceňovania akcií, depozitných certifikátov, fondov obchodovaných na burze, certifikátov a iných podobných finančných nástrojov a maximalizáciu možnosti investičných spoločností dosiahnuť najlepšie podmienky pre svojich klientov Komisia prijíma delegované akty v súlade s článkom 41 spresňujúce kritériá na určenie, kedy ceny spadajú do zverejneného rozpätia, ktoré je blízke trhovým podmienkam podľa odseku 2.

6. Komisii sa udeľuje právomoc prijímať delegované akty v súlade s článkom 41 po konzultácii s ESMA , ktorými sa objasňuje, čo tvorí primerané obchodné podmienky na zverejňovanie informácií podľa odseku 1.

Článok 15

Povinnosti príslušných orgánov

Príslušné orgány kontrolujú:

a) či investičné spoločnosti pravidelne aktualizujú nákupné a predajné ceny zverejnené v súlade s článkom 13 a zachovávajú ceny, ktoré zohľadňujú prevládajúce trhové podmienky;

b) či investičné spoločnosti spĺňajú podmienky na ponuku lepšej ceny stanovené v článku 14 ods. 2.

Článok 16

Prístup ku kotáciám

1 Systematickí internalizátori sa môžu na základe svojej obchodnej stratégie a objektívnym nediskriminačným spôsobom rozhodnúť, ktorým investorom poskytnú prístup k svojim kotáciám. Na tento účel stanovia jasné kritériá upravujúce prístup k svojim kotáciám. Systematickí internalizátori môžu odmietnuť uzavrieť alebo ďalej pokračovať v obchodnom vzťahu s investormi na základe obchodných úvah, ako je bonita investora, riziko protistrany a konečné vyrovnanie transakcie.

2. Na obmedzenie rizika, že sa od rovnakého klienta nahromadia viacnásobné transakcie, môžu systematickí internalizátori obmedziť nediskriminačným spôsobom počet transakcií od rovnakého klienta, ktoré uzavrú za zverejnených podmienok. Takisto sa im umožní, aby nediskriminačným spôsobom a v súlade s ustanoveniami článku 28 smernice [nová smernica MiFID] obmedzili celkový počet transakcií od rôznych klientov v rovnakom čase za predpokladu, že to bude prípustné len vtedy, keď počet a/alebo objem pokynov požadovaných klientmi značne presiahne normu.

3. Na zabezpečenie efektívneho oceňovania akcií, depozitných certifikátov, fondov obchodovaných na burze, certifikátov a iných podobných finančných nástrojov a maximalizáciu možnosti investičných spoločností dosiahnuť najlepšie podmienky pre svojich klientov Komisia po konzultácii s ESMA prijíma delegované akty v súlade s článkom 41 spresňujúce:

a) kritériá určujúce to, kedy sa kotácia pravidelne a priebežne zverejňuje a je ľahko dostupná, ako aj prostriedky, pomocou ktorých môžu investičné spoločnosti splniť svoju povinnosť zverejniť svoje kotácie a ktoré zahŕňajú tieto možnosti: i) prostredníctvom systémov akéhokoľvek regulovaného trhu, ktorý prijal predmetný nástroj na obchodovanie; ii) prostredníctvom APA; iii) prostredníctvom vlastných opatrení;

b) kritériá určujúce tie transakcie, pri ktorých je vykonanie obchodov s niekoľkými cennými papiermi súčasťou jednej transakcie alebo pokynov, ktoré podliehajú iným podmienkam, ako je bežná trhová cena;

c) kritériá určujúce, čo možno považovať za mimoriadne trhové okolnosti, ktoré umožňujú stiahnutie kotácií, ako aj podmienky na aktualizáciu kotácií;

d) kritéria určujúce, kedy počet a/alebo objem pokynov požadovaných klientmi značne presiahne normu, ako je uvedené v odseku 2;

e) kritériá určujúce, kedy ceny spadajú do zverejneného rozpätia, ktoré je blízke trhovým podmienkam, ako je uvedené v článku 14 ods. 2.

Článok 17

Povinnosť zverejňovať záväzné kotácie dlhopisov, štruktúrovaných finančných produktov, emisných kvót a derivátov

1. Systematickí internalizátori poskytnú záväzné kotácie tých dlhopisov alebo štruktúrovaných finančných produktov, ktoré sú prijaté na obchodovanie na regulovanom trhu alebo pre ktoré bol zverejnený prospekt, záväzné kotácie emisných kvót a derivátov, ktoré sú oprávnené na zúčtovanie alebo prijaté na obchodovanie na regulovanom trhu alebo s ktorými sa obchoduje na MTF alebo OTF, pre ktoré sú systematickými internalizátormi a pre ktoré existuje likvidný trh v súlade s podmienkami v uvedenými v článkoch 7 a 8 , keď sú splnené tieto podmienky:

a) kotáciu si vyžiada klient systematického internalizátora;

b) súhlasia s poskytnutím kotácie.

1a. Povinnosť v odseku 1 sa kalibruje v súlade s článkom 7 ods. 1 a článkom 8 ods. 4 písm. aa) a môže sa zrušiť, ak sú splnené podmienky stanovené v článku 8 ods. 4 písm. b)

1b. Systematickí internalizátori môžu aktualizovať svoje kotácie kedykoľvek v reakcii na zmeny v trhových podmienkach alebo na opravenie chýb. V prípade neobvyklých trhových podmienok tiež môžu zrušiť svoje kotácie.

2. Systematickí internalizátori sprístupnia záväzné kotácie poskytnuté podľa odseku 1 ostatným klientom investičnej spoločnosti ak kótovaný rozsah je nižší alebo rovnaký ako rozsah špecifický pre daný finančný nástroj objektívnym a nediskriminačným spôsobom na základe vlastnej obchodnej stratégie. Systematickí internalizátori môžu odmietnuť uzavrieť alebo ďalej pokračovať v obchodnom vzťahu s investormi na základe obchodných úvah, ako je bonita investora, riziko protistrany a riziko vyrovnania.

3. Zaväzujú sa uskutočniť transakciu s ktorýmkoľvek iným klientom, ktorému bola poskytnutá kotácia podľa ich obchodnej stratégie , keď je kótovaný objem rovnaký alebo nižší ako objem špecifický pre daný finančný nástroj.

4. Systematickí internalizátori môžu stanoviť nediskriminačné a transparentné obmedzenia počtu transakcií, ktoré sa zaväzujú uskutočniť s klientmi podľa ktorejkoľvek danej kotácie.

5. Kotácie urobené podľa odseku 1 v objeme, ktorý je rovnaký alebo nižší ako objem uvedený v odseku 2 a 3 , sa zverejnia spôsobom, ktorý je ľahko dostupný ostatným účastníkom trhu za primeraných obchodných podmienok.

6. Kotácie musia byť také, aby sa zabezpečilo, že spoločnosť spĺňa svoje povinnosti podľa článku 27 smernice …/…/EÚ [nová smernica MiFID], ak sa uplatňujú, a musia odrážať prevládajúce trhové podmienky v súvislosti s cenami, za ktoré sa uzatvárajú transakcie s rovnakými alebo podobnými nástrojmi na regulovaných trhoch, MTF alebo OTF.

Článok 18

Monitorovanie orgánom ESMA

1. Príslušné orgány a ESMA monitorujú uplatňovanie článku 17 , pokiaľ ide o objemy, v ktorých sa kotácie sprístupňujú klientom investičných spoločností a ostatným účastníkom trhu v súvislosti s ďalšou obchodnou činnosťou spoločnosti, a rozsah, v akom kotácie odrážajú prevládajúce trhové podmienky v súvislosti s transakciami s rovnakými alebo podobnými nástrojmi, ktoré sa uskutočňujú na regulovaných trhoch, MTF alebo OTF. ESMA do … (19) podá Komisii správu o uplatňovaní tohto článku . V prípade významných kotácií a obchodnej činnosti tesne nad prahovou hodnotou uvedenou v článku 17 ods. 3 alebo mimo rámca prevládajúcich trhových podmienok ESMA podá Komisii správu pred touto lehotou.

2. Komisia prijíma po konzultácii s ESMA delegované akty v súlade s článkom 41, v ktorých spresní veľkosti špecifické pre finančný nástroj uvedený v článku 17 ods. 2 a 3 , pri ktorých spoločnosť sprístupní klientom záväzné kotácie a zaviaže sa uskutočniť transakciu s ktorýmkoľvek iným klientom, ktorému bola poskytnutá kotácia. Dovtedy, než sa stanoví vyšší prah pomocou týchto delegovaných aktov pre špecifický finančný nástroj, veľkosť konkrétneho finančného nástroja je 100 000 EUR.

3. Komisia prostredníctvom delegovaných aktov v súlade s článkom 41 prijme opatrenia objasňujúce, čo predstavujú primerané obchodné podmienky na zverejňovanie kotácií, ako je uvedené v článku 17 ods. 5.

Článok 19

Zverejňovanie údajov investičnými spoločnosťami vrátane systematických internalizátorov po skončení obchodovania v súvislosti s akciami, depozitnými certifikátmi, fondmi obchodovanými na burze, certifikátmi a inými podobnými finančnými nástrojmi

1. Investičné spoločnosti, ktoré buď na svoj vlastný účet, alebo v mene klientov uzatvárajú transakcie s akciami, depozitnými certifikátmi, fondmi obchodovanými na burze, certifikátmi alebo inými podobnými finančnými nástrojmi, ktoré sú prijaté na obchodovanie na regulovanom trhu alebo s ktorými sa obchoduje na MTF ▐, zverejnia objem a cenu týchto transakcií čo najbližšie k reálnemu času v rámci technických možností a čas, kedy boli uzatvorené. Tieto informácie sa zverejňujú prostredníctvom APA.

2. Informácie, ktoré sa zverejňujú v súlade s odsekom 1 a časové lehoty, v ktorých sa zverejňujú, musia spĺňať požiadavky prijaté podľa článku 6. Ak opatrenia prijaté podľa článku 6 umožňujú odklad oznámenia pre určité kategórie transakcií s akciami, depozitnými certifikátmi, fondmi obchodovanými na burze, certifikátmi alebo inými podobnými finančnými nástrojmi, táto možnosť sa uplatňuje aj na tieto transakcie, keď sa uskutočňujú mimo regulovaných trhov alebo MTF ▐.

3. Komisia prijme delegované akty v súlade s článkom 41 a opatrenia, ktorými sa spresnia:

a) identifikátory pre rôzne typy obchodov zverejňovaných podľa tohto článku, rozlišujúc medzi identifikátormi určenými faktormi, ktoré súvisia najmä s oceňovaním nástrojov, a identifikátormi určenými inými faktormi;

b) prvky povinnosti podľa odseku 1 týkajúcej sa transakcií zahŕňajúcich používanie uvedených finančných nástrojov na kolaterál, poskytovanie úverov alebo iné účely, keď je výmena finančných nástrojov určená inými faktormi, než je súčasné trhové ocenenie daného nástroja.

Článok 20

Zverejňovanie údajov investičnými spoločnosťami vrátane systematických internalizátorov po skončení obchodovania v súvislosti s dlhopismi, štruktúrovanými finančnými produktmi, emisnými kvótami a derivátmi

1. Investičné spoločnosti, ktoré buď na vlastný účet, alebo v mene klientov uzatvárajú transakcie s dlhopismi a štruktúrovanými finančnými produktmi, ktoré sú prijaté na obchodovanie na regulovanom trhu alebo pre ktoré bol vydaný prospekt, s emisnými kvótami a derivátmi, ktoré sú oprávnené na zúčtovanie ▐ v súlade s článkom 5 ods. 2 nariadenia (EÚ) č. 648/2012 alebo prijaté na obchodovanie na regulovanom trhu alebo s ktorými sa obchoduje na MTF alebo OTF, zverejní objem a cenu týchto transakcií a čas, kedy boli uzatvorené. Tieto informácie sa zverejňujú prostredníctvom APA.

2. Informácie, ktoré sa zverejňujú v súlade s odsekom 1 a časové lehoty, v ktorých sa zverejňujú, musia spĺňať požiadavky prijaté podľa článku 10. Ak opatrenia prijaté podľa článku 10 umožňujú odklad oznamovania a/alebo súhrnné oznamovanie a/alebo vypustenie objemu transakcií pre určité kategórie transakcií s dlhopismi, štruktúrovanými finančnými produktmi, emisnými kvótami alebo derivátmi, táto možnosť sa uplatňuje aj na tieto transakcie, keď sa uskutočňujú mimo regulovaných trhov, MTF alebo OTF.

3. Komisia prijme delegované akty v súlade s článkom 41 a opatrenia, ktorými sa spresnia:

a) identifikátory pre rôzne typy obchodov zverejňovaných podľa tohto článku, rozlišujúc medzi identifikátormi určenými faktormi, ktoré súvisia najmä s oceňovaním nástrojov, a identifikátormi určenými inými faktormi;

b) kritériá spresňujúce povinnosť podľa odseku 1 týkajúcu sa transakcií zahŕňajúcich používanie uvedených finančných nástrojov na kolaterál, poskytovanie úverov alebo iné účely, keď je výmena finančných nástrojov určená inými faktormi, než je súčasné trhové ocenenie daného nástroja.

HLAVA IV

OZNAMOVANIE TRANSAKCIÍ

Článok 21

Povinnosť zachovať integritu trhov

Bez toho, aby bolo dotknuté rozdelenie zodpovedností za presadzovanie ustanovení nariadenia (EÚ) č. …/…[nové nariadenie MAR], príslušné orgány koordinované ESMA v súlade s článkom 31 nariadenia (EÚ) č. 1095/2010 monitorujú činnosti investičných spoločností s cieľom zabezpečiť, aby konali čestne, spravodlivo a profesionálne a spôsobom, ktorý podporuje integritu trhu.

Článok 22

Povinnosť uchovávať záznamy

1. Investičné spoločnosti uchovávajú aspoň päť rokov príslušné údaje týkajúce sa všetkých transakcií s finančnými nástrojmi, ktoré uskutočnili buď na vlastný účet, alebo v mene klienta, aby boli k dispozícii príslušnému orgánu. V prípade transakcií uskutočnených v mene klientov musia záznamy obsahovať všetky informácie a údaje o totožnosti klienta a informácie požadované podľa smernice 2005/60/ES. ESMA môže požiadať o prístup k týmto informáciám v súlade s postupom a za podmienok stanovených v článku 35 nariadenia (EÚ) č. 1095/2010.

2. Organizátori regulovaného trhu, MTF alebo OTF uchovávajú aspoň päť rokov príslušné údaje týkajúce sa všetkých pokynov súvisiacich s finančnými nástrojmi, ktoré propagujú prostredníctvom svojich systémov, aby boli k dispozícii príslušnému orgánu. Záznamy musia obsahovať všetky podrobné údaje požadované na účely článku 23 ods. 1 a 3 . ESMA plní v súvislosti s prístupom príslušných orgánov k informáciám podľa ustanovení tohto odseku úlohu pomocníka a koordinátora.

Článok 23

Povinnosť oznamovať transakcie

1. Investičné spoločnosti, ktoré vykonávajú transakcie s finančnými nástrojmi, oznamujú podrobné údaje o takýchto transakciách príslušnému orgánu čo najskôr, najneskôr však na záver nasledujúceho pracovného dňa. Príslušné orgány zavedú v súlade s článkom 89 smernice …/ …/EÚ [nová smernica MiFID] potrebné opatrenia, aby zabezpečili, že tieto informácie dostane aj ESMA a príslušný orgán najrelevantnejšieho trhu v zmysle likvidity týchto finančných nástrojov.

2. Odsek 1 sa uplatňuje na tieto finančné nástroje pri obchodovaní mimo miesta obchodovania:

a) finančné nástroje, s ktorými sa obchoduje mimo miesta obchodovania;

b) finančné nástroje, pri ktorých je podkladom finančný nástroj, s ktorým sa obchoduje mimo miesta obchodovania; ako aj

c) finančné nástroje, pri ktorých je podkladom index alebo kôš zložený z finančných nástrojov, s ktorými sa obchoduje mimo miesta obchodovania.

3. Správy musia obsahovať najmä podrobné údaje o druhu, triede aktív , názvoch a počte kúpených alebo predaných nástrojov, množstve, dátumoch a čase vykonania transakcií, cenách transakcií, označení na identifikáciu klientov, v mene ktorých investičná spoločnosť dané transakcie vykonala, označení na identifikáciu osôb a počítačových algoritmov investičnej spoločnosti zodpovednej za investičné rozhodnutie a vykonanie transakcie a o spôsobe identifikácie dotknutých investičných spoločností a označenie na identifikáciu predaja nakrátko akcií alebo dlhových nástrojov vydaných samostatným eminentom v zmysle článku 3 nariadenia (EÚ) č. 236/2012. V prípade transakcií, ktoré sa neuskutočňujú na regulovanom trhu, MTF alebo OTF, musia správy obsahovať aj označenie na identifikáciu typov transakcií v súlade s opatreniami, ktoré sa majú prijať podľa článku 19 ods. 3 písm. a) a článku 20 ods. 3 písm. a). Pre komoditné deriváty správy tiež uvedú, či transakcia znižuje riziko objektívne merateľným spôsobom v súlade s článkom 59 smernice … / … / EÚ [nová smernica MiFID].

4. Investičné spoločnosti, ktoré postupujú p